text:
Jooni ko niiwnorgal kesal, biyeteengal niiwnorgal James Webb, (JWST) lottaa ñalnde 18 desaambar 2021, ngam fuɗɗaade lomtaade golle niiwnorgal biyeteengal Hubble waɗatnoo.
Niiwnorgal ko kaɓirgal ndaarndorgal baɗiraangal ƴeewde kuuje goɗɗuɗe nder Tageefo. Ine waɗi heen tokoose, ɗe neɗɗo waawi sinndaade, itta ɗum en nokku faade nokku goɗɗo ngam ƴeewrude weeyo. Kono, ngam waawde ƴeewde no moƴƴi geɗe goɗɗuɗe ɗee, annduɓe tafi ko niiwnorɗe berleteeɗe dow, ngona e yirlaade nder weeyo, mbele ine ɓallitoo, tawa kadi alaa ko wirnata ɗum en he weeyo ngoo. Ko hono ngaal lottaa e ɗeeɗoo balɗe dow weeyo, biyeteengal niiwnorgal James Webb (JWST). Goɗngal ine woodnoo ine wiyee niiwnorgal Hubble.
Niiwnorgal mbeeyuwal Hubble ko niiwnorgal NASA feewnunoo e ballal leyɗe Orop (Nokku Orop weeyo), gollotonoongal gila 1990, ɓurnongal niiwnorɗe gonɗe he leydi ɗee fof waawde yiyde, sibu weeyo leydi ine wiljina gite mum (daarorɗe mum en) usta jiyle mum en.
Ko keɓe ƴoogaaɗe e coñal Hubble renndinnoo ngadani nganndinal waɗde taaɓe mawɗe he ɓalliwal weeyo, ko wayi no teeŋtingol goondaangal gudde ɓaleeji pattam-ñise hakkunde won ɗeen jiiryiire walla goodaangal ɓakdi (matière) ɓaleeri. Niiwnorde Hubble deŋaa ko he yirlorde lesre (600 km hakkunde mum e Leydi). Won ellaaji njiytanoo e maggal kono ɗi yimɓe neldanooɓe toon, mbaawi safrude. Lappol cakkitol njahnongol toppitaade Hubble ko 2009 yahnoo ngam feewnitde ngal haa ngal gollaade ɗoo e 2030.
Jooni ko niiwnorgal kesal, biyeteengal niiwnorgal James Webb, werlaa ñalnde 18 desaambar 2021, ngam fuɗɗaade lomtaade golle Hubble waɗatnoo. Niiwnorgal James Webb happani ko nokku ine wiyee Toɓɓere Lagrange (L2), hakkunde mum e men ko miliyoŋ e teemedde joy ujunere kiloomeer (ɗanngal ngal ko lewru haa yahdi e naange) ɗo ngal foti yettaade ñalnde 16 saawiyee 2022, ngal deŋa toon. Ɗoo e ndeen denndaangal kaɓirɗe maggal maa cowto, puɗɗoo gollaade. Ko famɗi fof maa ngal gollo duuɓi 10.
Geɗe ngalɗoo niiwnorgal fof ko ɓujeeje (ɓurtuɗe to bannge mawnugugol).
Goo : hakkunde nde ngal fuɗɗii diideede faade nde ngal lottaa wonii duuɓi 25, sibu ɗum fuɗɗii ko e hitaande 1996.
Ɗiɗi : anniya NASA wonnoo ko mahde niiwnorgal kesal, ceeɓngal, ngal tiiɗaani coggu. Kono hitaande kala njaru maggal ine ɓeydoo fawaade e jahrugol yeeso (ƴellitagol) ganndal, haa dartoyii laabi noogas njaru eɓɓanoongu adan nguu, woni jooni ngal jari ko miliyaaruuji 10 dolaar (3 650 miliyaar ugiyya) !
Tati : Ɗanngal JWST (James Webb Space Telescope) ko balɗe 29. Yolnde ndee ko miliyaar e feccere kiloomeeteer !
Nay : Ñiso JWST bettaani hay gooto fawaade e mawnugol golle halfinaa ɗee : 6 500 kiloogaraam. Daarorgal ngal, wudduwol mum ko meeteruuji 6 e feccere (6,5m). Huurngo faddorgo naange ngoo, njaajeendi mum ko 12 meeteer, njuuteendi mum ko 22 meeteer (hakkundol daarorgal Hubble ko 2,5 m fat wonnoo !)
Joy : JWST maa yiy kuuje asamaan keewɗe, ceertuɗe eddaaji. Huunde e ɗeen kuuje ine natoo, ko wayi no tagopeeje yuɓɓo naange, kono huunde e majje mbaawaa nateede. Niiwnorgal JWST ngal ɓurata raddude ko jiiryiire tageefo (univers) ɓurɗe ɓooyde ɗee, peeñɗe duuɓi 100 miliyoŋ fat caggal Dulɓere Mawnde (Big-Bang), ko ɓuri jooni 14 miliyaar hitaande. Yiyde to ɓuri woɗɗude he nder ko ɓenni, maa addan annduɓe ɓeydaade faamde mahngo Tageefo, e koode gidiiɗe feeñde, kam e tippule jiiryiire. E hannde oo, niiwnaali Hubble e Spitzer ngaddanii en yiyde jiiyiirngal jahrowal e duuɓi 400 miliyoŋ hitaande caggal Dulɓere Mawnde.
Lotti niiwnorgal JWST ngal ko ndampoowa (fusée) Ariyaan 5 ummoraade lottirgal Kuru to Giyaan mo Farayse (Guyane françaises), ñalnde 18 desaambar 2021.
Bookara Aamadu Bah


c: text/html

text:
Duuɓi 12 ngelɗoo cukalel biyeteengel Maximilian, jeyangel to Siwis naatiri hitaande ɗiɗmere duɗal jaaɓi haaɗtirde Perpignan (UPVD), tee wonaa oon fannu fof, sibu ngel waɗata ko matematik e informatik. Walla so en njiɗii ɓeydaade faamde, ɗum wayi ko no heɓrude bakkaa duuɓi jeenay (9) nii.
Baaba maggal ko porfeseer matematik gonɗo hannde e fooftere (alteret), yumma maggel janngi ko ko faati e faggudu. Nii woni baabiraaɗo oo huufi ngel, ɗowi ngel : duuɓi 9 ngel hoonii e bakkaa matematik. Kono so won sikkuɓe ko ɗum loowdi, baabiraaɗo oo wonaa noon wiyi. O wiyi “Miɗo yenanaa ujunnaaje ujunnaaje sukaaɓe ina njogii hono hakkille makko oo… Ma a taw Maximilian dañii fartaŋŋe wonde e sato ɗo hakkille juumtuɗo waawi soñtineede kaaɗtudi”.
Koonagol ɓiɗɓe jannginooɓe nder jaŋde
Ko o haali koo, heewɓe ina njenanaa ɗum hannde : “ɓiɗɓe jannginooɓe ɓuri waawde hoonaande nder jaŋde”. E nder leyɗe men ɗee, ɓeto mum woodaani ngam anndude mbele ko goonga walla alaa. Kono to leyɗe mawɗe too, ɗiin ɓetooji ina ngoodi kollitooji wonde, e tolnooji jaŋde hee kala, ko ɓiɗɓe porfeseeruuji ɓuri waawde hoonaade.
Hol ko tagi ɗuum ? Won wiɗtuɓe ngam jaabtaade huunde e ngalɗoo naamnal.
Ko idii fof, won geɗe ganndaaɗe ina mbattina no feewi e juumtugol jaŋde sukaaɓe, ko wayi no tolno jaŋde jiknaaɓe, tolno mum en to bannge pinal, kam e jogogal mum en. Kono won geɗe ɗiɗi goɗɗe ngoodi, ɗe jannginooɓe teeŋtini e nder nehdi sukaaɓe mum en : baɗe tiiɗtinooje neɗɗaagu cukalel e huufo jaŋde.
Baɗe teeŋtinooje neɗɗaagu cukalel, no paamraten, ko ɗeeɗoo baɗe : waasde hiiɗde cukalel, hormaade neɗɗaagu mum, mahde jotondire tuugiiɗe e kaaldigal e nanondiral ngam softinde cukalel e nder jaŋde mum.
Wonande huufo jaŋde ngoo, ina jeyaa heen waasde woɗɗude ekkol (wonaa to bannge koɗki, kono ɗum firti ko sahaa e sahaa kala jiknaaɓe ina njuurnoo toon) e jeytoreede e cofte ekkol, ɗuum tawaama ina ɓeyda softeende cukalel e jaŋde. Ɗuum woni jiknaaɓe maggel ina ndokki ekkol faayiida e himme. So tawii ko boowal ekkol oo, jiknaaɓe ɓee won ko ɓeydata e ko cukalel ngel janngata ekkol koo, aɓe mbaɗti e jaŋde maggel hakkille, hay so ɓe mbaawaa jannginde ngel. Ko wonaa ɗuum, jiknaaɓe ɓee ina kooynanoo ngel to toowi… Ɗuum ne kadi tawaama ina wallita ngel hoonaade.
Ko goonga ko sifaa ɗoo koo ko baɗe kuuɓtodinɗe, ɗe neɗɗo kala waawi waɗde. Kono tawaama ko jannginooɓe ɓuri heewde tabitinde ɗe.
Baɗe teentinooje neɗɗaagu cukalel : jannginooɓe ɓuri heewde waɗde geɗe pinal e coftal ɓalli e wonde e pelle, waawde yillaade defterɗi ekn e naatde e nokkuuji keewɗi, ceertuɗi.
Ekkinde wellitaare e waawande hoore mum kam e kellifuya. Ɓe nawda korsa e hoolkisaare, huufo e ekkinde waawande hoore mum, heɓtinde heddiiɓe e hoolaade hoore mum. Jannginooɓe keewi waɗtude hakkille e nehde jikkuuji cukalel moƴƴi ɗii : ɗuum ina wallita cukalel hoolaade hoore mum, tawi kadi joomum ina teeɗanoo ko toowi. Aɓe kuufa sukaaɓe ɓee no feewi, kono aɓe keɗoo ɗum en kadi, ɓe ƴellita e maɓɓe jikkuuji ballal e jikkuuji kawgel e koonagol …
Ñiiɓnude e cukalel jikkuuji jaŋde e nehdi
Yeru, yoga e jannginooɓe so ngartii galle, ngonata ko e gollaade kadi. Ɗuum ina neha weeyo golle nder galle, sukaaɓe ɓee kam en kucca e golle mum en, woni defte mum en. Yanti e ɗuum kamɓe ɓuri humpitaade, aɓe mbaawi ɓetde jannginooɓe sukaaɓe ɓee, kam e jolɗe sukaaɓe ɓee, aɓe nganndi geɗe ɓurɗe teeŋtude e jaŋde. Ko ɗoo ɓe ceertiri e jagge. Kaadaruuji njiylotoo ko janngirɗe martobinɗe, jannginooɓe njiylotoo ko janngirɗe kenaniiɗe jaŋde, yeru janngirɗe kakindiiɗe yimɓe, jannginooɓe softuɓe, e fannuuji ceeɓɗi…
E tonngol, wiɗto ngoo hollitii wonde sukaaɓe jannginooɓe ngonoo ronooɓe jiknaaɓe mum en, kono koonagol maɓɓe fawii ko e baɗe nehdi e jaŋde juumtuɗe, duumiiɗe jinnaaɓe maɓɓe. O wiyi « so a hawrii e jannginoowo mo sukaaɓe mum ndonki ƴellityaade e jaŋde, a hawrii e huunde nde haanaani, haawniinde ».
So tawii ko haalaa koo ina woodi, ɗum firti ko koonagol e jaŋde fawaaki tan e ko cukalel heɓata ekkol koo. Ko ngel heɓata cuuɗi maggel e nder sato maggel koo, ina jogii heen darnde nde famɗaani. Ɗum firti ko yiyannde njogi-ɗen wonde bonni jaŋde tan ko baasgol ekkol wayde no fotnoo wayde, ndeen yiyannde, hay so tawii ina waɗi goonga haa heewi, nde timmaani. Ɗuum firti ko coñtugol jaŋde ina fawii e ekkol (laamu, jannginooɓe), kono ina fawii e jiknaaɓe e sato e renndo ngoo fof. Waɗde mbayliigu tippudi nehdi e jaŋde ina foti naworde darnde jiknaaɓe e sato e renndo…
Bookara Aamadu Bah

robotstxt: allowed

filter: keep


text:
Ɗemngal ňaamirta ɗemngal ko addude e mum ko alaano, tawa ko to gollal walla to memal, ko memetee ko kadi so ina golloree, gollal ngal inniree innde memal ngal.
Ɗemngal arab ina ňaamiri ɗemngal pulaar to gollal, ɗemngal faranse ňaamiri ɗemngal pulaar ko to memal ( kaakol ) woni geɗe ɗe neɗɗo gollortoo.
Arab yuwiri hoyre e ɗemngal pulaar ko to duɗe kur’aana e denndaangal njanngiinu arab, won biyɗo ceerno mum wiyi ɗum en ; oɗon » NDURSITOO » kanko ko o naatɗo jaŋde keso, o anndaani konngol dursitaade. Dursitaade woni janngitaade ko janngunoo ( rewtaade ), haalannde nde ko arab nde tawnoo ko arab ( kur’aana ) janngetenoo. Ko hono nii tan ɗemngal arab ngal ňaamtiri ɗemngal pulaar ngal, haa nii yahruɓe ɗemngal arab ɓe mbaɗti hay innirde gure fulɓe ɗe inɗe ɗemngal arab, ko wayi no :
Madiina ( wuro )
daaru(a) ( galle ).
Ɗemngal faranse ardi e kaake mum won heen ni kanum ne ko ko luɓii, addani ɗum ɗemngal pulaar, ɗeen kaake noon so aɗa gollira ɗe ngollirtaa ɗe ko innde majje :
Telefon – mbiɗo telefona.
Pikku – mbiɗo pikka.
Denndaangal kaake ɗe ɗemɗe goɗɗe ngaddi e renndo fulɓe gollirde ɗe e ɗemngal pulaar na newii. Innde nde hay so waylaaka ne, gollal ngal kam ina waawi heddaade e won’de pulaar: ngon mi ko e haalde e telefoŋ am – mi nodaama – mi noddii e telefoŋ am o.
Mi gabitoriima ngesa am ba pikku.
Mi dognat oto, miin ko mi dogno.
Kono noon renndo ngo ina ɗesa faarnoraade lohaade ( haalde ɗemngal jananal ) e dowu noon haala fof ko gootum, ko ɗemɗe ɗe tan ceerti. * Addu ndiyam * gooto fof so haali ɗum e ɗemngal mum, ko ndiyam tan addetee.
Kadi jannguɓe ɗemngal faranse ɓe yoga e mum en ina ňiiɓna konngi arab ɗi e nder ɗemngal pulaar, won heen ko sikkude konngi ɗii ko pulaar, sabu konngi ɗi helteede haaliree e mbaydi pulaar ko heewi ko luggiɗi. Kamɓe jannguɓe ɗemngal faranse ɓe, won heen kadi ndew teddin’de arab o e haalooɓe arab ɓe ngam cikkude ɓe ko arab o ɓuri pulaar o. Tawi noon kur’aana o ko ɗoon tawi – ko noon tawiri ɗemngal arab ngal e haala mum e binndi mum, sabu haa ɗoo ɗo ngonɗen won haalooɓe arab na mbinnda ɗum tawi ko e diinaaji goɗɗi ngoni, tawa ko ɓe arabeeɓe hoyre e laaci 100 % .
Ko yowitii e faarnoraade lohaade :
ngar mi ko e vol senegaal.
ngar mi ko e vol mali walla gine.
tawi na waawnoo wiyeede :
Ngar mi ko e ndiwoowa gana – kootat mi ko ndiwoowa muritani.
Inɗe ɗe mehe – mehe mbaawaa warde ɗemɗe , mbaawaa ni hay ňaamde e mum ko heewi, haɗataa noon so kaakol fof daňanaama innde ko moƳƳere mawnde.
Ɗemngal ňaamtortoo tan ko gollirde ɗemɗe goɗɗe , so a arii dakaar tawaa e ɓe mbiya mi waɗat wayaas – mi waɗat siyaas – mi waɗat kalkiil.
So a arii nuwasot tawaa e ɓe kaala ɗiin konngi e mbaydi ngoɗndi walla lelngo woɗngo ; mi wayaasat – mi siyaasat – mi kalkilat.
Dakaarnaaɓe ɓe cuusaa memde hay dara e konngol tuubaakoo ngol.
Nuwasotnaaɓe ɓe noon taƳat laaci konngol tuubakol ngol ceŋa ɗoon pulaar seeɗa, mi wayaas AT = mi wayaasat – mi seyyirat, oo ko caf’firaaɗo, ko konngol ngol ɓe mbaawnata ɓe ngollina ɗum e pulaar, tawa noon ndeen waawnere warata ko baawnuɗo o.
Kuɗol binndo biɗto


text:
Linjiila mo Luka winndi
Habaru dow Linjiila oo
Lokotoroojo bi'eteeɗo Luka (Koloosi 4.14) winndi Linjiila oo yahde he Tawfilus. Luka hanaa Yahudanke, o tawaaka duu nder *aahiiɓe Iisa *Almasiihu sappo e ɗiɗo ɓeen. Daliila binndol makko ngam woni : Tawfilus tabbintina goongaaku ekkintinooje ɗe o waɗana dow Iisa *Almasiihu fuu, hanaa kanko tan, baa ɓe kanaa *Yahudankooɓe no kaani tabbintinde goongaaku majje.
Nder Linjiila oo, Luka no holla no ɓerne Iisa boniri ngam talkaaɓe, rewɓe, woppaaɓe e ɓe ɓerɗe mum'en boni. Ngam majjum waɗi Iisa he hoore mum wi'i *Ɓii-Neɗɗo wari tefude majjuɓe faa hisina ɓe (Luka 19.10).
Ko winndaa nder Linjiila oo :
Ko waɗi dewtere ndee winndaa (1.1-4)
Dimeeki Yahaaya gaɗoowo batisma e dimeeki Iisa (1.5–2.52)
Waaju Yahaaya gaɗoowo batisma (3.1-20)
Gaɗol batisma Iisa he no Ibiliisa sii'ori mo (3.21–4.13)
Golle Iisa nder leydi Galili (4.14–9.50)
Golle Iisa illa Galili faa wara Ursaliima (9.51–19.27)
Asawere Iisa sakitiine (19.28–23.56)
Ummitaaki Iisa e ƴeencinol mum dow (24.1-53)
1
Ko waɗi dewtere ndee winndaa
1 Yaa Tawfilus tedduɗo, himɓe ɗuɓɓe puɗɗi winndude habaru dow ko Iisa waɗi hakkune meeɗen. 2 Habaru mo ɓe mbinndi oo duu, ƴuwaana he kunndule aranɓe seedoriiɓe gite mum'en ko Iisa waɗi. Kamɓe duu laatii halfinaaɓe golle anndinde himɓe haala Alla. 3 Miin duu, mi tewtirii hakkillo am kujje ɗeen fuu ngam mi winnda ɗe dey-dey no ɗe ngaɗiraa. 4 Mi winndanii ma habaru oo ngam tabbintina goongaaku ekkintinol ngol keɓuɗaa.
Bannginol dimeeki Yahaaya gaɗoowo batisma
5
Nder laamu *Hirudus, laamiiɗo leydi Yahudiya, no woodunoo *cakkanoowo Alla gom bi'eteeɗo Jakariya, jeyaaɗo nder hawriine *cakkanooɓe Alla wi'eteene Abiya.*
Dee-Jakariya no wi'ee Elisabet, o ƴuwi he lenyol Haaruuna. 6
Jakariya e deekum fuu no dartiiɓe yeeso Alla, feloore fuu walaa he maɓɓe. Ɓe tokkuɓe tilsinooje Joomiraawo e farillaaji mum duu. 7
Ɓe keɓaay ɓeyŋu, ngam Elisabet no dimaro, ɓe fuu ɗiɗo duu, ɓe naywi.
8-9 Nder tawaangal *cakkanooɓe Alla, *cakkanoowo Alla gom suɓetee, naata nder *Juulirde mawne ngam waɗude sadakaaji gaɗanteeɗi Alla. Nyannde gom, kuɗel Jakariya suɓaa ngam o naata nder *Juulirde mawne, o wula uurdi nder mayre. 10 Wakkati uurdi ndiin wuletee, jama'aare ndeen fuu darii yaasin no du'oo. 11 Sey maleykaajo Joomiraawo gom wanngani mo, no darii nyaamo urorde ndeen. 12 Wakkati Jakariya hi'unoo maleykaajo oon, hakkillo makko ummii, kulol nanngi mo. 13 Amma maleykaajo oon wi'i mo :
—Jakariya, taa hulu, ngam du'aa'u maaɗa jaabaama. Elisabet, jom suudu maa, no rimante ɓiɗɗo gorko, inndiraa mo Yahaaya. 14 Suka dimaaɗo oo no waddante welwelo manngo. Himɓe ɗuɓɓe nanan belɗum dimeeki makko. 15 O laatoto neɗɗo mawɗo yeeso Joomiraawo. O yarataa cabiijam e ko soptinta hoore fuu. O heewan *Ruuhu Ceniiɗo illa nder reedu inniiko. 16 O wartiran ɓiɓɓe *Isra'el ɗuɓɓe to Alla Joomiraawo mo ɓe ndewata. 17 O artan *Almasiihu warde. Nder ir baawɗe Ruuhu Alla ɗe annabi Eliya heɓunoo o wartirta ɓerɗe baabiraaɓe har ɓiɓɓe mum'en, hakkillooji murtuɓe har himɓe dartiiɓe. O siryoo lenyi duu ngam garki Joomiraawo.
18 Jakariya ƴami maleykaajo oon, wi'i mo :
—Noy anndiranmi ko mbiiɗaa ɗum no goonga ? Ngam miin, mi naywi, deekam duu, duuɓi mum ɗuuɗi.
19 Maleykaajo oon jaabii mo, wi'i :
—Miin woni Jibirilla takkiiɗo Alla, lilaaɗo he maaɗa ngam haalane habaru lobbo oo. 20 Joonin a beebeete, a waawtaa yecci sey nyannde ko mbi'umaami ɗum tabbiti, ngam a goonɗinaay. Amma ɗum tabbitowan nde wakkati majjum waɗi.
21 Himɓe no yaasin no ndoomi Jakariya. Ɗum haayɗini ɓe ko o ɓooyi nder *Juulirde mawne ndeen. 22 Wakkati o wurtinoo, o heppi fuu haaldude he maɓɓe. Nden ɓe paami ko o hi'i ko haayɗini gom nder mayre. O beebii, o darii omo tinndina ɓe he juuɗe. 23 Wakkati golle makko kantunoo, o hooti wuro makko.
24 Balɗe seɗɗa gaɗa mum, deekiiko Elisabet saawi, suuɗii lebbi joy, no wi'a :
25 —Ndaaree ko Joomiraawo waɗani kam. Nder wakkati mo hiɗi, o hi'i yurmeene am, o ittanii kam mone yeeso himɓe.
Bannginol dimeeki Iisa
26 Nder lewru Elisabet jeegaɓuru, Alla lili maleyka Jibirilla Nasaratu nder leydi Galili. 27 O lili mo he surbaajo nannganaaɗo Yusufu, ƴuwɗo he lenyol Daawda. Surbaajo oo no wi'ee Mariyaama, o anndaa gorko abada. 28 Jibirilla wari to makko, wi'i mo :
—Jam woni, aan keɓuɗo moƴƴere ƴuwne to Alla. Joomiraawo no wondi he maaɗa.
29 Haala Jibirilla ummini hakkillo Mariyaama sanne faa omo ƴama omo ƴamtinoo hoore makko maana sannoore ndee. 30 Jibirilla wi'i mo :
—Taa hulu, Mariyaama, ngam a heɓii moƴƴere ƴuwne to Alla. 31
Ndaa, a saawan, ndimaa ɓiɗɗo gorko, inndiraa mo Iisa. 32
O laatoto mawɗo, o noddirtee *Ɓii-Alla Toowɗo. Alla Joomiraawo hokkan mo laamu maamiiko Daawda. 33
O laamoto dow lenyol Yakuuba†
faa abada abadin, laamu makko duu walaa keerol.
34 Mariyaama ƴami maleyka Jibirilla, wi'i :
—Noy ɗum laatortoo, miin mo anndaa gorko sam ?
35 Jibirilla jaabii mo, wi'i :
—*Ruuhu Ceniiɗo no jippoto dow maaɗa,
baawɗe Alla Toowɗo no huurete.
Ngam majjum, ɓiɗɗo ceniiɗo mo ndimataa oon no noddirtee *Ɓii-Alla. 36 Ndaa Elisabet, sakiike maa duu saawi. Baa ko o naywi, o riman ɓiɗɗo gorko. Kanko mo himɓe mbi'annoo no dimaro, jooni omo nder lewru makko jeegaɓuru, 37 ngam walaa fuu ko hepporta Alla.
38 Mariyaama jaabii mo, wi'i :
—Ndaa, mi korɗo Joomiraawo. Ɗum waɗa he am hano no mbi'irɗaa.
Nden maleykaajo oon dilli.
Mariyaama humpitowake Elisabet
39 Nder balɗe Jibirilla haaldunoo he Mariyaama, nyannde gom Mariyaama ummii dow ko yaawi yehi nder wuro leydi Yahudiya gom tawaango nder baamle. 40 Wakkati o yottinoo, o naati nder hoggo Jakariya, o sanni Elisabet. 41 Wakkati Elisabet nanunoo sannoore Mariyaama ndeen, ɓiyiiko dimmbi nder reedu makko. Elisabet hebbinaa *Ruuhu Ceniiɗo, 42 o huuɓi daane mawne, o wi'i :
—A barkinaaɗo ɓurɗo rewɓe fuu, ɓiɗɗo gonɗo nder reedu maa duu no barkinaaɗo ! 43 Noy potumi, faa inna Joomiraawo am wara to am ? 44 Ndaa, wakkati sannoore maa toɓɓinoo nder nowru am, ɓiɗɗo gonɗo nder reedu am dimmborake welwelo. 45 A belɗo hoore, aan goonɗinɗo kumnol ko Joomiraawo wi'unoo ma !
Jimol Mariyaama
46 Mariyaama wi'i :
—Yonki am no teddina Joomiraawo,
47 ɓerne am duu heewi welwelo Alla Kisinoowo kam,
48 ngam o jaɓi daarude kam,
miin korɗo makko leesuɗo.
Illa jooni, jamanuuji fuu no noddiran kam belɗo hoore.
49 Ngam Jom baawɗe waɗanii kam kujje mawɗe !
Innde makko no seniine.
50 Yurmeene makko no faa abada dow hulooɓe mo fuu
nder jamanuuji fuu.
51 O waɗi kujje mawɗe he junngo makko semmbiɗingo,
o sankitii ɓe ɓerɗe mum'en keewiri mawnitaare.
52 O jippinii laamiiɓe dow laamu mum'en,
leesuɓe duu, o ɓanti ɗum'en.
53 O harni rafaaɓe kujje lobbe,
riikuɓe duu, o soƴƴi ɗum'en juuɗe ɓole.
54-55 O walli lenyol *Isra'el, lenyol tawaangol nder golle makko.
O yeggitaay alkawal ngal o waɗannoo maamiraaɓe himɓe Isra'el,
Ibrahim e jippotooɓe he mum faa abada.
56 Mariyaama jooɗodii he Elisabet ko waɗata lebbi tati, nden gaɗa mum o hooti.
Dimeeki Yahaaya gaɗoowo batisma
57 Wakkati lebbi Elisabet kuuɓunoo, o rimi ɓiɗɗo gorko. 58 Wondiraaɓe makko e koreeji makko fuu nani moƴƴere mawne ndee nde Joomiraawo waɗani mo. Nden ɓe kawri ɓe mbelbeltidi he makko.
59 Wakkati cukalel ngel waɗunoo balɗe jeɗɗi, himɓe ngari juulnol maggel. Ɓe ngiɗiino wattande ngel Jakariya, 60 amma inniigel jaabii ɓe, wi'i :
—Aa'a, ngel wattee Yahaaya.
61 Nden ɓe njaabii Elisabet, ɓe mbi'i :
—Nder lenyol maa fuu, walaa inndiraaɗo ir innde ndee.
62 Ɓe ƴami baabiigel nder beebeere, noy o hiɗi ngel wattanee. 63 O wi'i kam hokkee alluwal. O hokkaa ngal nden o winndi dow maggal o wi'i :
—Ngel wattanee Yahaaya.
Ɗum haayɗini himɓe fuu. 64 Wakkati Jakariya wi'unoo ngel wattanee Yahaaya, wakkati mum da, hunnduko makko fiirtii, ɗemngal makko yoofaa, o fuɗɗi omo haala, omo teddina Alla. 65 Kulal nanngi tawaaɓe seraaji makko fuu. Habaru oon sankitii nder wurooji tawaaɗi nder baamle Yahudiya fuu. 66 Nanuɗo habaru oo fuu jogii mo nder ɓerne mum, tinni no ƴama hoore mum no wi'a : « Ɗume cukalel ngel laatoytoo nde ngel mawni ? » Ngam nde goonga junngo Joomiraawo no wondi he maggel.
Annabaaku Jakariya
67 Jakariya, baaba cukalel ngel heewnaa *Ruuhu Ceniiɗo, nden waɗi annabaaku, wi'i :
68 —Teddungal laatanoo Joomiraawo, Alla *Isra'el,
ngam o walli himɓe makko, o soptini ɓe.
69 O lildani en Kisinoowo jom semmbe,
jippotooɗo he golloowo makko Daawda.
70 Ɗum duu woni ko o haalunoo illa arannde
har kunndule annabiiɓe makko seniiɓe.
71 O wi'i o hisinan en honnooɓe en,
o soptinan en he juuɗe wayɓe men fuu.
72 O holli maamiraaɓe men yurmeene
o jogake amaana makko ceniiɗo,
73 amaana mo o hunaninoo maamii'en *Ibrahim.
74-75 O soptinan en he juuɗe wayɓe men.
Yeeso makko, ndeewen mo nder senaare e dartinaaku keddi balɗe men,
kulal fuu tawataake nder ɓerɗe meeɗen.
76 Aan duu, ɓinngel am,
a noddirtee annabiijo Alla Toowɗo,
ngam a ardoto Joomiraawo
moƴƴinana mo laawol makko.
77 Anndinaa himɓe makko laawol kisinam
ngam hakkeeji maɓɓe no njaafetee.
78 Alla meeɗen no keewɗo yurmeene mawne,
ngam yurmeene makko,
o lildowan en jeyngol makko manngol diga dow,
79 ngam ngol yaynana tawaaɓe nder nimre
e wonɓe nder ɗowdi maayde,
ngol ɗowa en dow laawol jam.
80 Yahaaya no mawna, hakkillo mum no ɓeydoo. O hoɗowi nder ladde yeeruure naako wakkati mo o wanngintee yeeso himɓe *Isra'el oon yottii.


text:
Linjiila mo Markus winndi
Habaru dow Linjiila oo
Markus, bi'eteeɗo Yahaaya Markus woni binnduɗo Linjiila oo. O goonɗinɗo Iisa *Almasiihu, o higo Piyer mawɗo (1 Piyer 5.13). O winndi Linjiila oo nder huɓeere *Rooma hitaane 70 gaɗa dimeeki Iisa *Almasiihu, hitaane nde nder mum *Ursaliima sankitaa. Linjiila mo Markus winndi oo woni Linjiila artaaɗo winndaa nder Linjiilaaji nay binndaaɗi dow Iisa *Almasiihu.
Nder makko nii, Markus holli Iisa no gaɗoowo kujje kaayɗiniiɗe, o gooduɗo baawɗe ƴuwɗe to Alla. Hoore haala Linjiila mo Markus winndi no tawee nder suura 10 aaya 45 to winndaa wi'aa : « *Ɓii-Neɗɗo he hoore mum waraay ngam gollanee, gollande himɓe waddi mo. O wari ngam o mursa yonki makko faa himɓe heewɓe kisinee. »
Ko winndaa nder Linjiila oo :
Waaju Yahaaya gaɗoowo batisma (1.1-13)
Golle Iisa nder leydi Galili (1.14–9.50)
Golle Iisa illa leydi Galili faa wara Ursaliima (10.1-52)
Asawere Iisa sakitiine (11–15)
Ummitaaki Iisa, banngol mum e ƴeencinol mum (16)
1
Waaju Yahaaya gaɗoowo batisma
1 Filla *Habaru lobbo, habaru dow Iisa *Almasiihu *Ɓii-Alla, filla oo 2 fuɗɗirii haala Alla tawaaka nder dewtere annabi *Esaaya, mbi'uka :
Ndaa, mi ardinan lilaaɗo am moƴƴinane laawol maaɗa.* 1.2 Malakiya 3.1
3 Daane no huuɓa nder ladde yeeruure no wi'a :
Ciryanee Joomiraawo laabi ɗi o tokkata,
moƴƴinee laabi makko.† 1.3 Esaaya 40.3
4-6 Yahaaya gaɗoowo *batisma wanngi nder ladde yeeruure. Omo ɓornii koltal canyiraangal leeɓi ngolooba. Omo tunndi tunndorgol nguru. Ɓaɓɓatti he njuumri o wuurdi. Omo nodda himɓe tuuba ngam hakkeeji maɓɓe njaafee, ɓe ngaɗanee *batisma. Himɓe leydi Yahudiya he himɓe huɓeere *Ursaliima no ngara to makko. Iɓe njardoo yeeso Alla e yeeso himɓe fuu dow hakkeeji maɓɓe. Omo waɗana ɓe *batisma nder maayo Urdun. 7 Omo waajoo nder daane toowne, omo wi'a himɓe :
—Ɓurɗo kam baawɗe no wara gaɗa am. Miin, mi fotaay baa to turotoomi ngam fiirtude ɓoggi paɗe makko. 8 Miin, ndiyam ngaɗirananmi on *batisma, amma kanko kay, *Ruuhu Ceniiɗo o waɗiranta on *batisma.
Batisma Iisa e cii'aaki mum
9 Nder balɗe Yahaaya waɗanannoo himɓe *batisma, Iisa wari, ƴuwi Nasaratu nder leydi Galili. Yahaaya waɗani mo *batisma nder maayo Urdun. 10 Wakkati o umminoo o darii nder ndiyam ɗam, sey o hi'i kammu omtii, *Ruuhu Alla wari nder nanndi wuugaanu, jippii dow makko. 11 Daane gom ƴuwi dow wi'i : « Aan woni Ɓiyam korsuɗo, aan naniranmi belɗum. »
12 Wakkati mum da, *Ruuhu jippiiɗo dow makko oon, soggi mo yaari nder ladde yeeruure. 13 Balɗe makko lasooji ɗiɗi toon, Ibiliisa no sii'oo mo, omo hakkune dabbaaji ladde, maleykaaɓe no ngollana mo.
Aahiiɓe Iisa aranɓe
14 Balɗe seɗɗa gaɗa uddol Yahaaya, Iisa ummii, yehi Galili. Omo waajoo *Habaru lobbo ƴuwɗo to Alla. 15 Omo wi'a himɓe :
—Wakkati doomaaɗo oon yottake, Laamu Alla ɓadake. Tuubee, ngoonɗinee *Habaru lobbo.
16 Nyannde gom, Iisa no fiiloo takkol peta Galili. Sey o hi'i nanngooɓe liƴƴi ɗiɗo gom : Simon inndirteeɗo Piyer he minyum Andiire, no paɗɗa taaruuji mum'en. 17 Sey Iisa wari to maɓɓe wi'i ɓe :
—Ngaree, tokkee kam, mi waɗan on nanngooɓe himɓe.
18 Wakkati mum da ɓe mboppi taaruuji maɓɓe, ɓe tokki mo. 19 O yehi yeeso seɗɗa, sey o hi'i Yakuuba ɓii-Jebede he minyum Yahaaya no nder laana ndiyam mum'en, iɓe moƴƴina taaruuji maɓɓe. 20 Kamɓe duu no Iisa noddirnoo ɓe, sey ɓe acci baabiiɓe Jebede he gollooɓe mum, ɓe tokki mo ɓe ndilli.
Diiwol ginnaaru gom
21 Iisa e jaɓuɓe tokkude ɗum njehi Kafarnahum. *Nyalaane fowteteene gom Iisa naati nder *waajordu Kafarnahum, fuɗɗi waajaade. 22 Waaju makko haayɗini hettinaniiɓe mo. Ngam o waajoraaki ɓe hano no jannginooɓe *Tawreeta mbaajorto, amma he baawɗe o waajorii ɓe. 23 Nder *waajordu nduun no tawa gorko gom, mo ginnaaru woni dow mum no tampina. Sey ginnaaru nduun huuɓi, 24 wi'i :
—Iisa mo Nasaratu, ɗume ngiɗaa waɗude min ? A warii faa mbaraa min naa ? Miɗo anndi moy woni ma, a Ceniiɗo ƴuwɗo to Alla !
25 Sey Iisa laayani ginnaaru nduun, sajiti he mayru wi'i ndu :
—Maɓɓu hunnduko maa, takkita mo !
26 Wakkati mum da ginnaaru nduun dimmbiri gorko oon he semmbe, ndu huuɓi sanne, ndu takkitii mo. 27 Ɗum haayɗini jama'aare ndeen fuu. Himɓe tokki, no ƴamodira, no mbi'a :
—Ɗume woni ɗum nee kaden ? Ɗume woni anndal kesal jannginiraangal he baawɗe ngaal nee ? Omo dawrana baa ginnaaji, iɗi ɗowtanoo mo duu.
28 Wakkati gooto habaru Iisa sankitii nder leydi Galili fuu.
Yamɗintinol nyawɓe heewɓe
29 Wakkati Iisa wurtinoo *waajordu Kafarnahum, Yakuuba e Yahaaya tokki mo ɓe njaadi wuro Simon Piyer he Andiire'en. 30 Eso Simon Piyer debbo no fukkii, no wondi wulowulo. No Iisa yottii naatiri ɓaade Simon Piyer, o waɗana filla rafi cellal debbo oon. 31 Iisa yehi to debbo oon, nanngi junngo makko, ummini mo. Wakkati mum da wulowulo ngoon heli, o yamɗiti. O ummii, o jaɓɓii ɓe.
32 Futuro nyannde mum, gaɗa janki naange, himɓe tinni no ngadda nyawɓe mum'en he wonduɓe he ginnaaji to Iisa. 33 Wuro ngoon fuu hawri dammbugal ɓaade Simon'en. 34 Iisa nyawti himɓe heewɓe, nyawɓe nyawuuji feere-fereeji. O riiwi ginnaaji keewɗi. Iɗi anndi mo amma o haɗi ɗi haalude.
Anniya waajaade nder Galili
35 Iisa ummii illa subaka kecco, wurtii wuro Simon Piyer'en. O yehi nder nokkuure yeewne gom to neɗɗo fuu walaa, o waɗi ko du'aade. 36 Simon Piyer he wondunooɓe he mum gom ummii, tinni no tefa mo.
37 Wakkati ɓe ngiitowi to o woni, ɓe ngari ɓe mbi'i mo :
—Toy ngonnoɗaa ko himɓe fuu no tefe ?
38 Sey Iisa wi'i ɓe :
—En njah nder gure ɓadiiɗe gom, mi waajoo toon duu, ngam majjum waɗi ngarmi.
39 Iisa fiilii leydi Galili fuu. O riiwi ginnaaji dow himɓe. O waajii nder *baajorɗi leydi Galili fuu.
Nyawtol ceppinɗo gom
40 Nyannde gom gorko ceppinɗo gom wari, hofi yeeso Iisa, wi'i mo :
—Nde nii a jaɓi, aɗa waawi yamɗintinde kam !
41 Yurmeene ceppinɗo oon nanngi Iisa, nden Iisa foorti junngo mum, meemi mo, wi'i :
—Mi jaɓi, yamɗitin !
42 Wakkati mum da, ceppam ɗaam ƴuwi he gorko oon, o nyawti. 43 Iisa sallimii mo, amma fooɗi nowru makko, 44 wi'i mo :
—Hakkila, to haalan ɗum neɗɗo fuu. Umma, yah holloy hoore maa *cakkanoowo Alla mooɗon, ngaɗaa cakkol ngol *Muusa tilsini waɗee, ngam hollude himɓe ko sikka fuu walaa a yamɗiti.
45 Amma no o dilliri to Iisa, o fuɗɗi sankitidde habaru oon. Iisa waɗi wakkati, wurtataako naata huɓeere gom. Himɓe fuu no kollira mo, ngam filla nyawtol ceppinɗo oo sankitake nokku fuu. Nder nokkuuje jeewɗe tan o woni omo jooɗo. Amma ɗum fuu haɗaay jama'aare he jama'aare no ƴuwa nokku fuu no wara to makko.


text:
” Ɗemngal ko daabaa pinal ”
” Ɗemngal ko tuuba, so alaa duhol tan yorat ”
” Ɗemngal wonaa sohre saka soppee “
” Ɗemngal ko nehaande sato e ganndi ”
Ɗemngal e nder ko ɓuri heewde e leƳƳi, ina fira maanaaji 2. Tergal kaalowal ngal, baɗngal teewu e ƳiiƳam ngal. Ko ɗemngal. Cawtaali naneteeɗi, paamniiɗi, jaltooji e maggal ɗii kadi e hoore mum kadi ko ɗemngal. Hakkunde tergal metotoongal e hitooji ɗi ngal sawtinta naneteeɗi, keertaniiɗi leňol ɗii, hol heen ko adii goɗɗum ɗum?
E miijo men raɓɓo, tawde tagooje ɗee fof ina njogii ɗemɗe memotooɗe jiyotooɗe, ndeen noon eɗen mbaawi wiyde ko ma ngal woodi, nde ɗemngal naneteengal woodi. Ɗemngal terɗiwal ina jogii ko gollanta tagoore fof, haa heewi. Engal nafa e ňaamde e yarde.
Ko kanngal uddoode luuro hunuko. To bannge sifaa maggal, engal fooɗoo, engal taggoo, engal liroo, engal laggoo, ngal laggoroo dow, les, bannge nano e ňaamo, engal loŋtoree, so ngal takkiima ňiiƳe, engal ŋaaňoree ɗakkudi ɗaatndi ɗakaaňo, engal liroo haa boowal, ngal mettoo toni haa ko woni dow majji e les majji. ko noon ne kadi waawiri rewde e kala nokku e nokkuuji e nder hunuko. Nafooje ɗemngal terɗiwal ina keewi haa alaa ko foti.
No ɗemngal tagorii nii, en njiyii engal heewi nafooje. Eɗen mbaawi yondinaade ɗoo e yeruuji ndutto-ɗen e ko ngal gollata to bannge hito. E ndiin mbaydi kala leňol kadi ko wowlata koo, wiyetee ko ɗemngal jiyotoongal, memotoongal ngal. Hay so tawii wonaa kanngal tan woni tergal gowlirgal alkule ɗee fof. Kono, ko cemmbolinngal e iwdi e sifaa alkule gowleteeɗe ɗee fof.
Nde tawnoo so en Ƴeewii en Ƴeewtindiima wowlaango alkulal wooto waawa timmude, so ɗemngal waasiino woodde e hunuko. Ko ɗuum saabii wadde ɗemngal teddiniraa hitooji caňondirɗi, juɓɓuɗi, ɗi leňol fof haalata ina nanondira, paamondira e koye mumen. So goɗɗo janngii ngal walla ɓooyii wuurde e leňol goɗngol kadi, waawa ɗemngal mum, haa waya no jibinaaɗo e mumen nii.
Hade naatde e mbunndi mbunndi ɗemngal, ina moƳƳa ndutto-ɗen e hitooji mahooji ɗemɗe.
So eɗen kaala ɗi kadi, ko maa kaalen terɗe gowlirɗe, ɗuum woni terɗe denndooje e gowlugol majje ha ɗe njalta e hunuko, ɗe nanee. Leňol fof ina jogii ɗemngal mum, jogii alkule ɗe renndi e yoga e ɗemɗe, jogii kadi keertaniiɗe ɗum. Ɗe jeyi kaňum tan, ko neɗɗo jeyee e ngool leňol walla wuurda e mumen, walla jannga ɗemngal mumen, nde waawa haalde ɗeen alkule.
Heen sahaaji ɓooydude mo e jom-maggal’en, walla janngude mo ngal woodat tan ko o ŋakki ɗigginde e wowlaango majje, sabu waasde mo muynude ngal, hono waasde ngal wonde ngal makko.
Tawde ko haala ɗemngal kaaleten, ina moƳƳatnoo ndurnen hakkillaaji men e keewal ɗemɗe winndere ndee.
Tuugaade e Dr. Hagège, ɗemɗiyanke, o wiyi ɗemɗe winndere ndee ina kasbee e ujunnaaje ɗiɗi ɗemngal. So en kasbii ɗemngal fof ina jogii ko famɗi alkule 25, ndeen hol no foti hunuko aadee yaltinta e hitooji so yimɓe ina kaala ɗemngal mumen : 25 * 2000 = 50.000 alkulal. Sikke alaa ko limoore heewnde sanne. Tee kunuɗe cawtinooje ɗee fof ko goote. Alaa ko yiyetee e majje ko heertii. Hunuko ko hunuko tan. Ko haalpulaar koo e sinuwaa koo fof, ko gootum. Kono gooto fof haalata ko ɗemngal, tee goɗɗo oo nanataa. Ko ɗuum addani en jaggude ɗemngal ko ňeeňal Alla. Wonaa neɗɗo tagani ɗum hoore mum. Sabu haa ɗoo ɗo ngon-ɗen, hay gooto meeɗaa nande leňol jooɗiima tafanii hoore mum ɗemngal kesal, woppii ngal haalatnoo ngal.
To bannge hito haa jooni, ina moƳƳa paamen, alkule mbayi tan ko no yimɓe nii, alkulal fof ina jogii innde e yettoode, hono iwdi, ɗuum woni ɗo iwrata e terɗe gowlirɗe so ina ngowlee. Ina jeyaa e terɗe gowlirɗe taweteeɗe e sahaa wowlaango : toni, ňiiƳe, ɗemngal, ɗakkudi ňaaɗndi e ɗaatndi, ɗakaaňo ňaaɗngo e ɗaatngo, kojombojol, taka-ɗemngel..
Yr : so en ngowlii alkulal /b/, ko toni ndentata nde ngal haaloo. Ndeen noon paamaten ɗoo, ko kaalgol maggal waawaa aaɓnaade ɗoon ɗo joomum woni meppo. Ko ɗuum waɗi ngal wiyaa toniwal.
Caggal nde ngal ɓittitii e toni, henndu maggal nanaa, doole oolel maggol sifee, siforee : deeƳngal walla iidowal. /b/ ko iidowal. So en ndenndinii iwdi e sifaa maggal, mbiyen :
b : ko toniwal iidowal.
Alkule keddiiɗe ɗee fof, ko noon njogorii iwdi e sifaa.
Anndude iwdi sifaa alkulal ina moƳƳi, kono faayiida mum feeňoyta tigirigi ko e doosɗe mbinndiin e njanngiin.
Janngoowo ɗemngal oo annda hakkunde ko winndetee tawa janngetaake e ko janngetee tawa winndetaake. Ɗum ko ngesa mawba, njaajba, tawoyteeba e fannu ɗemɗiyankaagal ganndiraaɗo baymaanaagal, tuugaade e dillo e mahngo ” moroho-phonologie “. Kala ko yowitii e doosɗe mbinndiin e njanngiin kelme ko ndee rogere ganndal ɗemɗiyankaagal tuugii. Kono heewɓe e janngooɓe pulaar ina njannga haatumeere ndee, kono mbaawaa tabitinde nde e doosɗe mbinndiin e njanngiin.
Ɗemngal fof kaaleteengal ina waɗi e nder njuɓɓudi mum ko wiyetee kelme, baɗe e lelngo konngol. Ɗee doge 3 mawɗe, e doosɗe celluka ɗemngal fof, kala janngoowo ɗemngal ina foti anndude ɗe, mbele ina waawa haalde e winndude ngaal ɗemngal no haanirta nii tuugaade e doosɗe maggal, keeriiɗe e maggal.
Hay so tawii mo janngaani ɗemngal mum ina waawi haalde ɗemngal mum, ɗuum ina woodi, kono won ko heewi ko o anndaa e maggal, tawde o janngaani binndol maggal, kadi o anndaa hay huunde e ňaawooje njuɓɓudi maggal e caňu maggal. Ko ɗum woni faayiida caggal waawde haalde, neɗɗo etoo kadi waawde winndude e janngude ɗemngal mum. Ko ndeen o hiɓindtoo no haanirta nii ɗemngal ngal, o waawa kadi huwtoraade ngal no haanirta. E ngoo tolno, jannguɗo e mo njanngaani ceertii. Jannguɗo ɗemngal ko waawi waɗde e ɗemngal koo, mo yettaaki e oon tolno feccintaa waɗde ɗum nii. Alaa ko haali noon, waɗde heen wiɗtooji, winndude heen defte, yuɓɓinde heen jeewte belɗi, degiiɗe.
Sabu yiyde faayiida e dakamme gonɗo e waawde winndude e janngude ɗemngal mum, saabii haa eɗen ndeerɗina koreeji men e yaltude e humanbinnaagu. Ɓe njiya ngaluuji gonɗi e ɗemngal pulaar ɗii, e wonde ngal ɗemngal juɓɓungal caňingal. Tee kadi, enen fof, eɗen kawri ɓamtaare men yaawataa walla aaɓnotaako ɗoon ɗo en mbaɗtaani janngude e winndude ɗemngal.
Musidɓe tedduɓe, miɗo joortii ngol ɗoo taartaarol daɓɓol jowitiingol e mbaydi ɗemngal e sifaa kuuɓal, maa wonan en njogitaari moƳƳiri e anndude ɗemngal e ɓurde daranaade ɗum, teeŋti noon e ɗemngal men Pulaar. Ɗemngal jaajngal werto, keewngal wowlooɓe, ganniwal, ceerndungal aadee e kala ko wonaa aadee e nder doosɗe mum. Baawngal kadi jaɓɓaade kala sifaa ganndal e gannde kese.
Ko ɗo Alla mballinto-ɗen to Arwannde e to Wattannde, yo O wallu en.
Shariif Aamadu Tijjaani KAN, doosɗiyanke, winndiyanke, wiɗtiyanke, kebloowo heblooɓe.


text:
Taskaram hakkilanta shaanu ndemri ‘e Remoobe ka (AGRA),wi wanngina taskaram musamman ngam walla remoobe famarbe ko hewtanta 300,000 haa Jihawol Kaduna.
Hooreejo mo hakkilanta taskaramji, AGRA haa Jihakan , Dr Esther Ibrahim, on wiika haa Kaduna wakkati be wadanno taskaram jahargal yeeso remoobe.
O wi, “taskaramka hawti koppi on bee nannta ardiibe marbe basiira ‘e anndal nshaanu ndemri ,luumooku,’e anndube no sarrifitta cede bee no fiisinirta nyaamannde ko haandi.”
Nder jawaabu komishinaajo shaanu ndemri Jiha, Malam Ibrahim Husein, wi taskaramka waddinan shaanu ndemri haa Jihakan jahargal yeeso sanne hawtaade bee wiiki be surgi rufa yonta’en ngam walla taskaramka bee Jihakan.
Husein tinndini’e wiiki AGRA taskaram on mardum wakkati bee yiiki no kabe hakkunde Lesdi Russian enanta Ukraine habirta ko tampini kilantaaji riskuuji Lesde fu hawtaade bee Naajeeriya.
SADIQ ALFA


text:
Dental Afrik jooɗiima e nder wuro Nuwaasoot. Balɗe jeeɗiɗi ko adii ɗuum, tawi jaagorɗe e haralleeɓe cunniima doosiyeeji potɗi yeewteede ɗii. Ɗeen balɗe, Nuwaasootnaaɓe tinii laamu kesu e wuro hee, sibu, to saraaji nehaande laamorgo ngoo, kala ɗo njah-ɗaa ko koninkooɓe e toppitiiɓe kisal laabi ndarii e yuɓɓinde yah-ngartaa kam e joofgol otooji e kisal… To Tafrak Seyna, ko laabi kesi, lampaaji kesi, boowe pittaaɗe. Joɗnde ndee waɗi ko e Galle mooɓondire keso mo laamu Muritani mahi e mudda daɓɓo oo, inniraaɗo « Galle Almuraabituun ».
Galle oo ina waɗi batirdu nawooru fotde 4 500 neɗɗo, e ko ina tolnoo e 300 biro e suudu, ko ina waawi jippinde hakke 60 lappol (delegaasiyoŋ), ɗi yimɓe 6 lappol fof. Won wiyɓe njaru makko tolniima e 34 miliyoŋ oroo (14 miliyaar ugiyya). Bonannde wonande leydi ngarndi 157ɓiri dow 185 to bannge ƴellitaare (e wiyde ciimtol PNUD 2016), ndi Banke Monjaal (BM) jeertini e ciimtol mum feebariyee 2018, ndoondiindi ñamaande moolanaande tolniinde e 99% njeñu mum hitaande (99% PIB), yantude e yooro bonngo e heege nder nokkuuji dowri…
Ko e settaambar 2017 golle makko kalfinanoo antampiris biyeteeɗo BIS-TP tawi waɗaaka « jeeyngal kalfingol golle » (appel d’offre) e hujja wonde ko « huunde heñoraande ». Ardii BIS-TP noon ko gooto e koreeji Muhammed Abdel Asiis, biyeteeɗo Seyn el Abidin wul Mohammed Mahmuud*. Ngam jippinde hoɓɓe ɓee, hoteeji ɗiɗi mawɗi (ɗi koode 4 e 5) puɗɗanooma maheede e maayirɗe 2017 hakkunde geec e galle mooɓondire Almuraabituun keso oo. Difinoo mahngo ngoo ko omdafeer kataarnaajo ine wiyee Ghaasem al Hudeyfi, kono golle ɗee njoofaani law. Laamu Muritani wattini ko luwde 180 suudu e nder otelaaji tati (ɗi koode 4) gonɗi hakkunde wuro ngoo, hono Monotel Dar-el-Barka e Azalaï Marhaba e Tdeila (Novotel ndeen).
To bannge kisal, Abdel Asiis yiɗnoo ko hollitde arɓe ɓee wonde ko fiytotoo becce ina anndani kisal koo, wonaa haala ɓola. Ko ɗuum tagi mo waɗande kala lappol reenooɓe mum heeriiɓe. Ko sabu Muritani kadi jeyeede e leyɗe G5 addani mo jaɓɓaade Emmanuel Macron (Emaanuyel Makron) mbele aɓe njeewtida ko faati e kisal saahal, kamɓe leyɗe goƴaaɗe ɗee (Mali, Niiseer, Burkinaa, e Caad) mbele konu G5 ina huccana tigi rigi golle.
Hol ko haalaa e joɗnde hee ?
Ko idii fof, hafeere Saharaa : hawraama ko Goomu Kisal Dental Afrik foti toppitaade ñawndude ndee uure. E nder ɗuum, yimɓe tato, yantude e hooreejo Goomu nguu hono Muusaa Mahamaat Faki, toɗɗaama ngam sakkitde peeje potɗe wallitde Kuuɓal Kuftodinngal Fedde Ngenndiije Dentuɗe (ONU). Ɓeen ngoni Pool Kagame (gardiiɗo Dental ngal e oo sahaa) e Alfaa Konnde (mo Kagame lomtii e ngardiigu Dental ngal oo) e Abdel Fataa Siisi (jogorɗe lomtaade Kagame e ngardiigu Dental ngal).
So ɗum ɓennii, leyɗe 5 goɗɗe njaɓii naatde e Nokku wellitaare-gostondiral (zone de libre échange), hono Burunndi, Namibi, Sieraa Leyon, e Afrik worgo. Nii woni timmii leyɗe 49 jaɓɗe wellitaare gostondiral. Joɗnde ndee jaɓii wallitde kalifu Ruwanndaa kalfinaaɗo geɗe caggal leydi biyeteeɗo Liwiis Mushikiwabo mbele ina ardoo Fedde winndereere Farankofoni.
Ko wonaa ɗuum, darnde Pool Kagame ina maantini e ndee joɗnde. Omo jogii eɓɓaande mawnde mbayliigu njuɓɓudi Dental ngal e sifaa no gollortoo nii. Miijo ɓurngo teeŋtude ngo o yooɓii ko wiyde « loowde ko waawi ɗigginde ɓuri !» woni « suɓaade siynude eɓɓaaɗe seeɗa ɗe waawi joofnude, ɓuri waɗde eɓaaɗe 1 000 ɗe waawaa joofnude ». Ina jeyaa e tiitooɗe mawɗe joɗnde ndee « haɓde e njeenaari » kam e waɗde feere mbele Dental ngal ina rimɗa to bannge kaalis. E nder ɗuum, Kagame yettinii miijo sakkiti ngam mbayliigu dental ngal haa waawa jogaade hoore mum to bannge ngalu.
Ine jeyaa e miijooji hee « pawgol kubbal e kala ko heen leydi somii ummoraade boowal, ngam wuurnude booñ Fedde ndee ». Hooreeɓe Afrik nootiiɓe e batu nguu mbiyi kadi ina njiɗi waylude ngooroondi jotondire faggudu e politik hakkunde Afrik e Orop e yaltude Goomu ACP (Afrik, Karaybe e Pasifik) ngam ɓeydaade daranaade nafooje mum en. E wiyde Muusaa Mahamaat Faki « ɗeen nanondire ko ɓooyɗe, sibu ɗe ndañii duuɓi 40, tee jotondire hakkunde men e Orop mbayliima, Afrik kadi wayliima, ɗum noon ina moƴƴi jotondire njulaagu ɗee njuurnitee… Tee Afrik ina jogii geɗe ɗe heerorii, ɗe naworaani Karaybe walla Pasifik… ». * Seyn el Abidin wul Mohammed Mahmuud : ɓooyaani o toppitinoo ko yeeyirdu njaram nder Rajo Muritani, hade makko sompude gollirde (sosiyetee) kaɓirɗe enformatik anndiraande CDI, caggal ɗuum golloowo e geɗe mahngo (BIS-TP) e halfineede golle keewɗe e nder leydi ndii. Kanko jeyi banke biyeteeɗo BMI. E maayirɗe 2017 kadi o waɗaama hooreejo UNEM (Fedde gollinooɓe).
Bookara Aamadu Bah


text:
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti “Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5…”
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti “Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5…”
Jooni noon o wiyi ko o joofnoowo manndaa duuɓi 7 mo o toɗɗoraa oo, sabu suudu sarɗi Senegaal rokkii heen miijo mum wonde ko o wiyi omo waɗa koo yahdaani e laabi sariya Senegaal. Mbele ɗuum ko huuja ?
Ɗii duuɓi fof Senegaal ina moɗti poofaali ngam anndude mbele Makki Sal maa ɗoofto ko haalnoo walla ɗooftotaako. Ñalnde16 feebariyee 2016, Diiso sarɗinoowo saaktii miijo mum, hollitii wonde laawol hokkaani Makki ustude manndaa duuɓi 7 toɗɗiraa oo, sibu eɗum « luulndii Doosɗe leydi », kono diisnondiral ina waawi waɗeede ngam naamnaade ɓesngu Senegaal mbele ina jaɓi walla jaɓaani ustugol dottugol manndaaji paaɗi e duuɓi 5 kam e kuule goɗɗe ɗe Makki sakkiti ɗee. Caggal ɗuum Makki e hoore mum haalii, habrii juɓɓingol woote diisnondiral (referaandoom) ñalnde 20 mars 2016 jowitiingal e Doosɗe leydi, kono kañum ko timminoowo duuɓi 7 manndaa mum ɗii. E nder haala makko, o saytoraani nii ko o huninoo gila o toɗɗaa e hitaande 2012.
« Alaa duttal, maa mi ustu duuɓi ɗiɗi e manndaa am oo »
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti « Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5. Miɗo yiɗi kadi kuule doosɗe leydi dottooje manndaa Hooreejo leydi e duuɓi 5, kesɗitintooɗo laawol gootol, ngona kuule piɓiiɗe, ɗe mbaawaa wayleede.»
O siftinii ɗum kadi e lewru mars 2013 to Farayse nde o wiyata : « Ko miin suɓii ustude njuuteendi manndaa am hooreleydaagu. Toɗɗiraama ko duuɓi 7. Mi umminii mbayliigaaji rewrude e goomu njuurnittoongu Doosɗe leydi ngu kalfin-mi Aamadu Muttaar Mboh. Nguun goomu maa sakkit miijo, tawi kuulal mum gadanal ko ustugol duuɓi manndaa gonaaɗo oo, artira ɗum e duuɓi 5. So ɗum yontii, maa ɗum waɗire diisnondiral (referaandoom) walla woote to Suudu sarɗi ngenndi. Kono ko huunde nde alaa duttal, maa mi ustu duuɓi ɗiɗi e manndaa am oo ».
O haalii ɗum kadi to joɗnde USA-Afrik e ut 2014 : “Oɗon nganndi, kala ko naat-mi, naatirtu-mi heen ko goonga e am. So mi huniima huunde, mi ɗooftoto ɗum. Hay huunde waylaaki e ko kaalnoo-mi koo “.
Kaa haala tiiɗka addaniino François Hollande e Barak Obama e Martin Shulz, hooreejo parlemaan Orop yettude mo e hitaande 2015 nde wiyata : Makki Sal ko « jaalal demokaraasi nder Afrik e nder winndere ndee ». « Ko o yeru e nder nguurndam politik. Ngol woni go’o yiyde-mi toɗɗaaɗo ina usta manndaa mum kam e hoore mum ».
Mbar wonaa « Maa wax waxeet » goɗɗo woni ɗoo ?
Hay so tawii Makki ina waawi haande fadde haa timmina duuɓi 5 woppa ngam heɓɓitaade konngol mum, eɗen nganndi Diiso doosɗe ngoo wonaa miijo sakkiti, ko yamiroore rokki, ɗum noon ma a taw alaa no Makki waɗata so wonaa ɗooftaade yamiroore laawol.
Bookara Aamadu Bah.


text:
Këyítfii Pool bín
Ɓu-teeraa Filiipɗa
Woꞌeencii lëgís Këyítfiiɗa
Këyítfii fii fërí Pool bín kerceencaa ga teeraa Filiipɗa. Pool ga ɓaawaagari wukanakwaa jangatta Hewhewii winéwíꞌwii ga teeraama bi ɓoꞌ ɓiyewin daama gëmussa ga Yéesu. (Tumeen 16: 11-40). Ga waa Pool lagu ga kasu ndaga lëgëyii Ha’mudii, ɓu-teeraa Filiip nëgírohussa kopaꞌ. Ɓa wossa ɓoꞌ gaɓa, ya teeku Epaforodít kiɓayiꞌ Pool iñaa ɓa nëgírohɗa. Pool bínnda këyítfii fii ga jamaanaama kigërëmɓa, ee ɓa ínoh ɓan an ya hotin iñaa ɓa tumɗa. Ya daassaɓa ɓan kiyëgís gík ga ngëmaagaɓa, ɓa watuk kitaabuk ɓuwaa jëgírohi iñaa taabohhii na iñaa Kooh nakohɗa. Ee fodaama ɓa en wíinoo na Koohɗa, ɓa enatɗa wíinoo ga díkaantiɓa ɓan.
Këyítfii Pool bín ɓu-teeraa Filiipɗa tíidoh anee:
1 - Këñɗoh (1: 1-2)
2 - Pool gërëm Kooh ga kerceencaa ga teeraa Filiipɗa (1: 3-11)
3 - Kipes fodii Kiristaanii (1: 12-30)
4 - Pool daas kerceencaa ga Filiipɗa kiyóoskíꞌ hafɓa fodii Kiristaanii (2: 1-18)
5 - Pool woꞌ na ɓu-teeraa Filiip ga loo Tímotée na Epaforodít (2: 19-30)
6 - Kiheel kineɓloh Kooh Kërí laak solu (3: 1–4: 9)
7 - Pool gërëmmba ɓu-Filiip (4: 10-20)
8 - Taŋkoh (4: 21-23)
1
Këñɗoh
1 Mi Pool na Tímotée, ɗí, súrgacii Yéesu Kiristaa, ɗí ɓërí bínndúu këyítfii fii, ɗú ɓéeɓpúu ɗú ɓii ɗú en ɓuu Kooh, ɗú dëk teerum Filiip ee ɗú en wíinoo na Yéesu Kiristaaɗa; ɗú na ɓuwum kuliyuk ga jaangiiɗa na ɓii amɗohɓa ga lëgëyiiɗa. 2 Mi yii kíim Kooh Paamudiigaruu, ya na Yéesu Kiristaa Haꞌmudiigaruu, ɓa barkeellúu, ɓa onndúu jam.
Pool gërëm Kooh ga kerceencaa ga teeraa Filiip
3 Saycaa heliigoo kaꞌ garúu tóoh, mi gërëm Koohyii mi gëmɗa. 4 Ee saycaa mi kíimiꞌtúu Kooh tóoh, mi taabi ga na keeñ wisóosíꞌ, 5 ndaga ɗú amɗohinndoo dijófíꞌ ga kiyéegaloh Hewhewii winéwíꞌwii, aboh ga besaa ɗú aas ga ngëmiiɗa bi ga wati. 6 Iñii yii wóorinndoo: Kooh, yii dalin kitum lëgëyii wijófíꞌ wii wiima ga ɗuuƴcúuɗa haywa kitumi bi ga daa wa matan ga bëríinaa Yéesu Kiristaa haysanɗa. 7 Binaa ɗú ɓéeɓpúu, mi halaat iñuma garúunaa, mi ëldohhii ndaga mi ekinndúu ga keeñiigoo. En kiꞌenaa, ɗú abin ga lëgëyii Kooh sassoo kitumɗa, ee ɗú ɓéeɓpúu ɗú hotin kijofkiigari ya laak garuuɗa. Ɗú ɓii tumka, hídaa dii mi en ga kasuɗa, ee ɗú ɓii tumka ga dii mi lebiroh kituukiꞌ Hewhewii winéwíꞌwii, mi yaa jangatwa ga daa mi wëñ kimínɗa. 8 Ehee! Ɓéeɓpúu, mi waarinndúu lool fodii dii Yéesu Kiristaa waaꞌtuuɗa. Ee iñaama Kooh ínohin an kayoh. 9 Iñii yii, yërí mi kíimiꞌtúu Kooh: Mi kíim kiwaarohkii en ga keeñnjúuɗa wëñ kiyak, aaw fíkíi, ɗú wëñ kiꞌínoh kayoh-kayohɗa, ee ɗú mín kiꞌínohsoh iñaa en tóoh. 10 Fodaama, ɗú hay kimín kiꞌínoh iñaa gënɗa, doonaa bëríinaa Kiristaanii hayisanɗa, ɗú en ɓiɓoꞌ ɓisétíꞌ, ee ken laakoo iñaa ya woꞌan garúu yibóníꞌ. 11 Kipeskiigarúu, kooroh ga Yéesu Kiristaa, ka líif na tumeen cijúwíꞌ, caa ndaman Kooh ee ca kañiri.
Kipes fodii Kiristaanii
12 Mbokcii, mi waaꞌ ɗú ínoh an iñii dallooɗa nam kiꞌon Hewhewii winéwíꞌwii kiɓaat kisíw. 13 Karin sah bi ɓéeɓ soldaaꞌcii watuki kaanfii gúwernëeꞌɗa na ɓéeɓ ɓuwii ɓíinoo ínohuunun diima an kisúrgaꞌuk ga Kiristaanii tah mi lagu ga kasu. 14 Ee iñii wëñ kiyewin ga mbok-kerceenciiɗa, daa ɓa hotee an mi laguunun ga kasu, ɓa wëñnja kiꞌam Haꞌmudii, ee iñaama ɓaattaɓa fít bi ɓa ɓii yéegaloh woꞌeenii Kooh ee ɓa niikoo dara ga. 15 Laakin gaɓa nak ee kayoh, ɓuwaa en na kijangat ga teekii Kiristaanii ee kiꞌiñaadohhoo na kiheel nookoh ekɓa ga. Ɓíinoo nak, ɓii jangat ee ɓa tumka na keeñ wisétíꞌ. 16 Ɓuwii mi mëeñjoh kiwoꞌ ɓii taabu ga na kiwaaroh. Ɓa ínohin an Kooh yërí sassoo kilebiroh kituukiꞌ Hewhewii winéwíꞌwii. 17 Ɓuwii mi ɗeɓ kiwoꞌɗa nak, enndii keeñ wisétíꞌ ekɓa ga, wayee ɓa heel kinookoh doŋ. Ɓa halaat fodaama kiɓaattoo coonu ga dii mi en ga kasuɗa. 18 Iñaama ɓa tum ga helɓaɗa, waa wa jof, waa wa joffii tóoh, dara ɓíttiiroo ga! Iñii laak soluɗa wërí en an Kiristaanii yii yéegalohu; mi yii neɓluk ga ee mi hay ɗa kiwëñ kineɓluk ga.
19 En kiꞌenaa, wóorinndoo híl an iñcii mi daƴɗa onanndoo kimúc ndaga kíimcii ɗú kíimɗiroo Koohɗa na ɓan amɗohii Helii Yéesu Kiristaa amɗohirooɗa. 20 Mi abin yaakaaꞌ wiyëgísíꞌ an mi kaciꞌanndii múk ga fíkíi Kooh. Hanaa kay, ennda diimaɗa ee bi taaꞌ, waa mi kaan waa mi pes, mi laakan hel widëlíꞌ, ee fodaama mi hay kiteewoh kiyakkii ndamii Kiristaanii ga ɓéeɓ kipeskiigoo. 21 En kiꞌenaa, mi ga kihaffoo, Kiristaanii en kipeskiigoo ee kikaan ɓaatanndoo hen. 22 Ee en lak mi lís kipesaa, mi mín kiɓaat kilaak jeriñ, kon mi jom ya kitanuk? 23 Mi nak, mi laak hel kanak: mi waarin kimeyoh ga kipeskii kii, mi ennee na Kiristaa. Iñaama yërí gën garoo fúuf. 24 Wayee iñaa wëñ kilaak soluɗa wërí en mi tes ga ëldúna ndaga ɗú. 25 Iñaama wóorinndoo ee mi ínohin an mi hay kites, mi en narúu ɗú ɓéeɓpúu kiꞌamɗohhúu doonaa ɗú aaw fíkíi ga ngëmii, ee keeñnjúu soos ga ngëmii ɗú laakɗa. 26 Fodaama, binaa mi hayis garúunaa, ɗú hay kiɓaat kindamukoh Yéesu Kiristaa ndaga mi. 27 Ga iñaa mín kilaak tóoh, pesat fodii dii Hewhewii winéwíꞌwii woꞌ ga loo Kiristaa nakoh kaɗa. En ɗanaa, waa mi hayyúu kiwaaknee, waa mi en diliis tóoh, mi hay kimín kikeloh an ɗú bokin hel ee ɗú bokin fít wíinoo kilebiroh kituukiꞌ ngëmii Hewhewii winéwíꞌwii haydohɗa. 28 Mi hay kikeloh ɓan an ɗú niikoo ɓuwii heñohirúuɗa. Iñaama nak hayɓa kiteeɓ an ɓa aaw ga kisaŋkuꞌuk, teeɓɓa ɓan an ɗú, ɗú aaw ga kimúc. Ee iñaama meyoh ga Kooh. 29 En kiꞌenaa, Kooh yërí onndúu, eemmbii rek ga kigëm ga Kiristaanii, wayee bi ga kitook kisodalu ndaga Kiristaanii. 30 Fodaama, ɗú naroo, ɗu ɓërí bok lebirii, wa wíinoo ee wa wërí ɗú hotee mi lebirohee kuɗewaa ee wërí ɗú keloh mi lís lebiroh.


text:
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Hol mo fuɗɗi binndol walla hol no binndol fuɗɗorii? Hol to fuɗɗii e hol nde fuɗɗii? Jaabowol ɗee laaɓnde ene seerta fawaade e hol mo laaɓndi ɗa. E Egypt ɓooyma, daarti maɓɓe ene kabra wonnde ko gooto e allaaji maɓɓe biyeteeɗo Thoth (Sawti walla Jewti walla ko haɗi boom mbiyen Yeewti, ene janngiree no seerti) ko kanum fuɗɗi binndol.
Jokku Taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar.
Jokku taro
Like this:
Like Loading...
Caggal nde deftere Porofesoor Abuubakri Muusa Lam, Fulɓe Gila Heli e Yooyo Haa Fuuta Tooro, yalti, en mbaɗiino winndannde he lowre men http://www.pulaaronline.com, nde tiitoonde mum wonnoo ko: Ko addi Pesooɗe he Binndol Pulaar? Hono no yimɓe heewɓe, he ngaan saanga, en kucciniino feloore he kuwtorogol pesooɗe he binndi makko he dow luutndare ko nanondiraa he kuule mbinndiin Pulaar. Sikke alaa he oon tuma en naniino omo jaaboo kala felatnooɓe mo he binndanɗe he ɗemngal Farayse nder Jamaa-Tabital Pulaaku.
jokku taro
Like this:
Like Loading...
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
jokku taro
Like this:
Like Loading...
Ummaade e sappannde 70 ɓere, haa e sappande 90 ɓere , nde mawɓe men (ngaan saanga sagataaɓe lenyol ngol) puɗɗii eeraango mum en fayde e ɓamtaare pulaar walla no ɓe noddiratnoo ɗum ni, jaŋde pulaar, ɓe ndanyii heen caɗeele mawɗe waawnoode famminde noddetenooɓe ɓee, ko ɓe noddatnoo ɗum en e mum koo. Nde tawnoo noddaandu nduu wonnoo, e ngaan saanga, ko “ngaree njanngen pulaar” wonaa “ngaree njanngen he pulaar”. Ko aldaa e bettere, jaabowol ko gootol:
Jokku taro
Like this:
Like Loading...


text:
Hol ko addi faayre? Addi faayre ko oo rafi peeñiroowo e neɗɗo reedu dogooru biyeteeɗo (Ebola). Rafi oo wiyetee e pulaar ko : “Eeh! bone nani kadi” sabu nde en nande oo rafi bonɗo, baroowo, waɗi haa ndutti-ɗen e deftere ganndo men Demmba Paate Caam, haa kollit-ɗen janngooɓe Fooyre Ɓamtaare rafiiji reedu dogooru ina keewi sifaaji : ñabbuuli reedu ina keewi sifaaji, eɗi tampina, eɗi mbara.
Hol ko addi faayre? Addi faayre ko oo rafi peeñiroowo e neɗɗo reedu dogooru biyeteeɗo (Ebola). Rafi oo wiyetee e pulaar ko : “Eeh! bone nani kadi” sabu nde en nande oo rafi bonɗo, baroowo, waɗi haa ndutti-ɗen e deftere ganndo men Demmba Paate Caam, haa kollit-ɗen janngooɓe Fooyre Ɓamtaare rafiiji reedu dogooru ina keewi sifaaji : ñabbuuli reedu ina keewi sifaaji, eɗi tampina, eɗi mbara.
Eɗen mbaawi limtude heen yuppo, danawel, maamulle, nguliyel, sooynaɓo, wutto, kaliya, ndogooru-ƴiiƴam, seeroborosoppiis, ɓuuɓri, jeɓet, loowtere, njot, ƴeego, ɗaamol e ɓoccitel. Won heen ñabbuuli nanngata ko e reedu, won heen nanngata ko jofe, won heen ina ɓallii reedu muusanndu. Safaara majji ko maa ñaamee, maa yaraama. Maa en paccir ɗoo e nder deftere safaruuji ɓaleeɓe.
Yuppo : yuppo ina ara e mawɓe e sukaaɓe, kono ngo ɓuri yaawrude ko sukaaɓe, etee engu wara hitaande fof hakke miliyoŋaaji 5 aadee e nder aduna hee. Yuppo fuɗɗortoo e neɗɗo ko nguleeki ɓalndu, ɓernde ƴeefa, neɗɗo o wona e tuutde, gite mum njana maa naatta, so tawii ko cukalel ɗuure mum yanat, ngel heewa bojji ɗi ngalaa gonɗi, ɗemngal maggel ranwa, ƴiyal ɓernde maggel yolɓitoo. Mo yuppo nanngi fof, ɓalndu mum maayat biddiis, juuɗe e ɗaɗi ɓalndu fof, reedu dampa wona e dogde e addude ndiyam laalɗuɗam, modduɗam, ciccuɗam. Kala ko waɗaa heen, hay dara nafataa. Safrooɓe tampa heen nde tawnoo gooto e maɓɓe fof ina jogii heen sabaabu mo waɗata e ñawu hee. Safaara yuppo ko ɗee leɗɗe : jaaɓi e nammaadi. Jaaɓi kii, ko jaaɓe ɗee (ɓiɓɓe ɗee), nammaadi ko haako koo .
Ittaa ko deftere Safaruuji ɓaleeɓe : Ceerno Demmba Paate Caam winndunoo
Aan taroowo tedduɗo, so a yiɗii anndude no ɗee ɗoo leɗɗe cafrirta ñawu yuppo, njaafo-ɗaa ƴeewataa ko deftere safaruuji ɓaleeɓe nde Demmba Paate Caam winndunoo e nder kelle 8 e 9
E nder deftere ndee :
ñabbuuli reedu ko 14
ñabbuuli njogoral ko 3
ñabbuuli Becce ko 3
ñabbuuli puƴe 12
ñabbuuli sukaaɓe 11
Ñawu heen kala maale mum e safaara mum. Etee safaruuji ɗii fof ko leɗɗe tan ɗe Alla fuɗni e dow leydi mum, lekki heen kala no ƴettirtee ngam safrude, wonndude e waktu mum e ɓetu mum fof ina laaɓtinaa e nder ndeeɗo deftere pulaar laaɓɗo cer.
E kuɗol Muusaa Mammdu, lollirɗo:Coftuɗo Bah To Jeybaaba Wuro Dooro Nod:44 91 82 65


text:
Fedde FLAM ina anniyii artude e leydi hee caggal duuɓi 30 waɗi caggal leydi ɗii. Fedde ndee habriino ɗum ko ina wona jooni duuɓi tati, ina wayi no, jooni, ɓe njaaɓanii tigi-rigi gartal ngal. Ɓe nelii ɗoo sete, tawi ardii ɗum ko Ibraahiima Mifoo Soh, cukko hooreejo fedde ndee.
Ɓe ngadii ko ñaagaade yiyndirde e hooreejo leydi oo. Ɓe njooɗodii e oon ñalnde 28 abriil 2013 to galle laamorɗo leydi ndii (persidaas). Ina tawanoo joɗnde ndee, cukko hooreejo fedde ndee wondude e Mammadu Wan, tergal yiilirde fedde ndee, kalfinaangal cukaagu e jojjanɗe aadee.
E lowre internet fedde ndee, winndaa heen, wonde ɓe “njeewtidii e nuunɗal e hurum. Yeewtere ndee yowitii ko e ngonka leydi ndii to bannge renndo, kam e ngoƴaaji kisal e wellitaare FLAM e terɗe mum”. Fedde ndee hollitii weltaare mum e ko mawɗo leydi ndii “heñorii jooɗodaade e nulaaɓe maɓɓe” koo.
Caggal ɗuum, ñalnde aset 4 mee 2013, ɓe njuɓɓini yeewtere jaaynde to Chinguetti Palace ɗoo (Madiina 3).
Ñalnde aljumaa 03 mee, ɓe njokkondiri e Ibraahiima Muttaar Saar, hooreejo AJD/MR, to joɗnde parti mum, caggal ɗuum, ɓe njokkondiri e hooreejo PLEJ hono Mammadu Alasan Bah. E wiyde maɓɓe (bayyinaango), “ɓe njeewtidii ko faati e gartal fedde maɓɓe, hono FLAM, kam e heɓaare maɓɓe e gollodaade e denndaangal pelle politik goƴaaɗe ñawndugol caɗeele koɗdigal e renndo, nder leydi ndii”. Ñalnde altine 6 mee 2013, ɓe njokkondirii e Muhammed wul Mawluud, hooreejo UFP kam e Alasan Hammadi Bah, hooreejo Timtimol. Ñalnde talaata 7 mee, ɓe njiyndiri e Ahmed wul Daddaa, hooreejo RFD e Laaji Tarawore, koolaaɗo kuuɓal APP. Ɓe kollitii wonde ɓe njeewtidi e ɓeeɗoo fof ko geɗe paytuɗe e gartal maɓɓe kam e ngootaagu leydi ndii. Ɓe njiyndirii e oon ñalawma gooto e Buubakar wul Mesawuud (hooreejo SOS-Esclaves) e Mammadu Saar (jokkorgal Fonadh) e Jibi Soh (hooreejo Kawtal ngam Ƴellitaare). Ɓe mbiyi, ɓe teskiima, kamɓe e ɓeeɗoo njiydi miijo ko faati e doosiyee ndonaandi aadeeri, kam e taccinanooɓe e njiyaagu. (bayyinaango 08 mee 2013, Stockholm). Ñalnde alet 12 mee, Ibraahiima Mifoo Soh jokkondirii kadi e hooreejo RD, hono Mustafaa wul Abeydarahmaan.
Caggal ɗuum, ñalnde alkamiisa 9 mee, ɓe njokkondirii e El Wiam (Bojel wul Humoyd), e REVE (Lo Suleymaan) e MPR (Haamiidu Baaba Kan). Ñalnde aset 11 mee, ɓe njiyndirii e Tawaasul (Jemiil Mansuur), e Covire (Abuu Sih) e PUD (Muhammed Baro) e Moustaqbel (Wul Borbos) e Covire (Mammadu Alhuseyn Kan). Ñalnde 12 mee, ɓe njokkondirii e RD (Mustafa wul Abeydarahmaan) e UDP (Usmaan Sanngot) e Hatem (Saaleh wul Hanana) e Sursaut (Lalla mintu Siriif). Ñalnde 13 mee 2013, ɓe njokkondirii e UPR (Muhammed Mahmuud Jafaar).
Ñalnde ɓe njuɓɓini yeewtere jaaynde ndee (aset 4 mee), ɓe njaltinii bayyinaango ɗo winndaa “Batu mooɓondiral ngaadoraangu 7ɓu Flam, njooɗinoongu e lewru mee 2011 to Farayse fellitiino gartal e Muritani. Artirta Flam ko yiɗde mahtaade Muritani e ngooroondi tiiɗndi, ndiin ngooroondi woni nuunɗal e potal. Flam ina udditanii kaaldigal e diisnondiral e waɗooɓe politik leydi ndii, kam e ardiiɓe renndo siwil”.
Bookara Aamadu Bah


text:
Botswana ha Jamhuriyah Botswana leydi on ha funbina wakkare Afrik. Bostwana ɗon be e ti wala tondire wala ka’e kombi der geɓe caffon i je ɗiɗi wakkare maako ɗum woni hader hamada kalahari.
Ɓe waɗi keerol be Afrik je fombina daga wakkare fombina be fambina waladu fuuna, Namibiya daga wakkare hirna be woyla, sai bo Zimbabwe daga woyla waladu fuuna. Ɗon hautibe leydi Zambiya hedi lawul gada kazungula de tokki do mayo Zambezi.
No o woni leydi man maari ummatore yimɓe do ɗiɗi man 2.3m. Botswana ɗon der lesɗe ɗuɗayi ha duniyaaru. Bana geɓe 11.6 je ummatore leddi man ɓe ɗin jodi’on ha gabarone, wuro mango maɓɓe gondal be wuru ɓuri maunugo ha leddi man.


text:
Njaay Saydu Amadu: Hol ko foti wonde Mbaydi Yimiyankaagal Kesal
Caggal nde pulaar fuɗɗii huwtoraade alkule latin he maayirɗe sappannde 70, eɗen teskoo jime (poesie) he ɗemngal pulaar ɓeydiima saraade e yaajde no feewi. Ene jeyaa e lollinɓe jime pulaar, Njaay Saydu Amadu ganndiraaɗo Gelongal Fuuta. Kanko e Murɗo Joop, Kayya Joop e Ibraahiima Muktaar Saar, ngadii fiilde leppi jime taw ene yahdinaa e hoɗdu walla gitaar. Arɓe wattan ɓee kala njaɓɓi ko he teppe maɓɓe.
Hol mo woni Gelengal Fuuta?
Njaay Saydu Aamadu ganndiraaɗo waccoore mum “Gelongal Fuuta” jibinaa ko e hitaande 1958 e nder wuro wiyeteengo Jiinge Jeeri, e nder tunndo Ligisayba, falnde Kayhayɗi, to diiwaan Gorgol Muritani. Ko o jannginoowo. Caggal heblo ngo o waɗi to duɗal keblorgal jannginooɓe (ENI), o heblitaama kadi heblo seniingo to bannge ɗemɗiyankaagal ngam huɓindaade karallaagal njanngiin e ɗemngal makko neeniwal Pulaar.
Tuggude e hitaande 1983 fayde e hitaande 2004, o wonnoo ko e jannginirɗi ƴeewndorɗi Duɗal Ɗemɗe Ngenndiije Ndenndaandi Lislaamiyankeeri Muritani. Hannde oo, ko o diisnondirteeɗo ko fayti e karallaagal jaŋde lesre to horirde falnde El Miina e nder Nuwaasot ( conseiller pédagogique à l’IDEN d’ElMina).
Gelongal Fuuta ko yimiyanke ŋana, ballifiiɗo jime keewɗe. Ene wiyee boom jime makko limooɗe mum en ene njaha e ujunnaaje. O wallifiima kadi 19 deftere tawa heen 8 muulaama njaltii. He nder heen wootere, nde tiitoonde mum ko: “Leƴƴannde e Yimiyankaagal Fulɓe Fuuta Tooro”, o mo yeewta heen ko yowitii he jime e jimɗi Fulɓe Fuutankooɓe, walla mbiyen Fulɓe Senegaal e Muritani, sabu o haaɗaani tan e Fuuta kono o balliima haa Ɓunndu e Jolof. Gila e jimɗi ganni, ko wayno pekaan, dillere, yela, walla leele, haa e jimɗi naalankooɓe hanki, ko wayno medda Jaañ en, e naalankooɓe hesɓe yimooɓe haa jooni. Heen fannu kala omo yeewta iwdi mum, hol to huwtortee e nde huwtortee walla hinnde huwtortooɓe ɗum; hol faayida mum he nder renndo Fulɓe Fuutankooɓe?
He nder deftere he kadi omo jubbana en seeɗa ko fayti he yimiyankaagal kesal (poesie moderne). He mbeñdi naalankaagal ganni ngal, yimiyankaagal kesal ene laaɓndi karallaagal kono kadi ene wellitanaa mo woni kala. Tonngaaki he hinnde walla he dewbo walla gorko; loowdi mum kadi ene wellitii, kala toɓɓere nde neɗɗo welaa ene waawi wallifaade ɗum he yimre mum. Foti koko yowitii he diine, daartol, dawrugol, waajuuji aduna walla hirjinooji fayde he kala huunde; giɗgol, ekn…
Hol ko woni Yimiyankaagal Kesal e Hol ko Laaɓndi?
Yimiyankaagal ene naamnii (laaɓndii) karallaagal mawngal, teeyre e teylaare mawnde. Kala mo faayi yimre (poem) walla jimol (chanson), yo o ƴeew ɓonndu walla woyndu. Ɗuum firti ko so yimre ene fentee, yoo taw ko nde ɓulnde no ndiyam ɓunndu walla woyndu ni. Yimiyanke haanaani daraade tan wiya ene fenta ɗoon e ɗoon yimre, nde tawnoo kala mo woɗaaki ƴoogde he ɓunndu walla woyndu tiggundu, so reenaaki ƴoogata ko ɓakkere walla ndiyam nguddu ɗam, ɗam yarotaako. Yimiyankaagal ko maa teeya, weeya saatu nde jenngi, jeewi, yeewi walla nde terɗe ɓanndu fof cohani finnde, so nde welnde maa so nde mettunde.
Hol no Yimre Foti Siforaade
Yimre ene siŋkoree duƴƴe (rimes) tawa so a ndaarii ɗe, aɗa waawi heɓtin’de sifaa majje. Ɗeen duƴƴe ene mbaawi won’de duƴƴe cowe. Ɗuum woni yimre duƴƴiraande ɗiɗi-ɗiɗi aa-bb. Eɗe mbaawi won’de duƴƴe lommbe hono ni, abba walla lommbitte hono ni abab; e ɗe mbaawi jogaade mbaydi ngoɗndi ko wayno duƴƴe galɗuɗe (rimes riches),ekn.
Yimre ene naamndii kedeɓol (vers), ɗuum woni kelme deggondirɗe ɓetaaɗe. Yimre ene hatojini he kijjanɗe (syllabes). Kedeɓol fof hol no foti kijjanɗe ngoni he mum?
Yimre ene waɗanee galli walla mbiyen taƴe (Strophes). Hol no foti kedeɓi gallol fof waɗi?
Caggal nde Njaay Saydu haalani en darnde duƴƴal he nder yimre, o siftinii en kadi wonnde ɗo yimiyankaagal yahrata hannde ɗoo ɓuri yiɗeede ko nde yimiyanke o waasata teppaade he duƴƴal, ko yo o huwtoro kedeɓol jeytingol (vers libre) walla sinno ko ene mbiyen ɗum kedeɓol bellitiingol.
Yimre, e no Gelongal Fuuta wiy en, ene hatojini he mbaydi (forme) tawa so neɗɗo yiy ɗum ene heptina hayso o taraaki nde.
Yimre ene hatojini he loowdi (fond). Ɗuum woni kuɓindaagol tiitoonde nde e cañogol miijooji ɗi.
Njaay Saydu ene rokka en yeru he yimre mum katante.
Katante
Tijjanooɗo gila he duuɓi, jooni arii
Ittii yaw, haɗii koyeera, nana darii
Jaayre ngenndiyankooɓe laaɓnde, joom fiɓnde
Jooltoowo hujjaaji, mo yiilaaki innde.
Alla yiyii darnde maa, rokki haa timmi
Annabaaɓe ndenndi, nduwii, biyi e nde himmi
Nasrun, ko aan Alla tellinani ɓittaaɓe
Inta waɗmaa wonande añɓe wuttaaɓe.
Balloowo jaawɗo, hay sahaa, mo aamaani
Anniya maa laaɓii, hay gooto, humpaani
Hare ndimaagu tan, goɗɗum, a soklaani.
Ko aan woni e jaati ngatamaare tijjaande
Oornde kisal, jaaƴnde jeytaare sabbaande,
Yoo Alla won ballo, konunke tonngaaɓe
Taƴa tonngi, law, tonngitan maa monngaaɓe
Asamaan haa leydi wonta ƴellitaare
Annguɓe no baayeeji ceerta e leƴƴitaareKatante, Gelongal Fuuta
Ndee ɗoo yimre, hono no Gelongal teskiniri en ɗum nii, waɗi ko galli tati walla taƴe tati.
Gallol gadanol ngol waɗi ko kedeɓi jeetati. Gallol ɗimmol ngol waɗi kedeɓi tati. Gallol tataɓol ngol waɗi ko kedeɓi jeegom. Kedeɓi ɗii fof kawri ko 17. Gootol heen fof kadi waɗi ko kijjanɗe 12. So a ƴeewi kadi maa taw kedeɓi ɗiɗi fof njiidi duƴƴe (duƴƴe cowe) so wonaa he gallol ɗimmol ngol. Duƴƴe kedeɓi nay cakkitiiɗi ɗii, ko duƴƴe galɗuɗe mbiyetee


text:
SAAWDU KUUTORƊE
Njuɓɓinee speed dating mon oo: Gollorɗe (entreprises) e heɓde liggeyaaji tawa ko duumootooɗi.
So on kuutoriima ngooɗoo hello jokkorteengo,maa on njiy laawol kuutorgol "ɓaynude faggudu" wonande kala gollorɗi e yimɓe ɗaɓɓooɓe dañde golle: ko wallata en yuɓɓinde pottite hakkunde yimɓe joom en humpitooji e mbaawkaaji golle he nokku gooto.Kadi tawa ko he nder batu rentin’ngu yimɓe heewɓe !
Jokkorde ngam loowtude(télécharger) laawol gollorgol ngol(mode d’emploi) taw ko he mbaadi pdf
Teeŋti ko jokkondiri he Fayndaare Ɓamtaare Duumiinde salndu 8ɓiiru
Jokkorde fayde he ballondirteeɗo (gollondirteeɗo) caaktoowo defte janngeteeɗe ngabbitiiɗe he tiitooɗe tammborgal ngal (he ɗemngal farayse)
Njuɓɓinee ñalnguTHE MEAL (Ñalawma bottaari winndere) he nder diiwaan mon (He ɗemngal farayse)
Neɗɗo fof ene foti waɗde feere, ko ɓuri yaawde e yaajtaade mbele maa o waaw dañde wuurdude ñaamateeri taweteendi he nokku ɗo o wuuri ɗo, tawa noon ko he mbaadi ceniindi
Teeŋti he ko jokkondiri he Fayndaare Ɓamtaare Duumiinde salndu 12 ɓiiru
Ɓataake oo(nuldol ngol) (He ɗemngal farayse)
Maa ndeeɗoo jokkorde hollu on sifaa no kewu oo yahri nii (he ɗemngal farayse)
Jokkorde fayde ballondirteeɗo (gollondirteeɗo) caaktoowo defte janngeteeɗe ngabbitiiɗe he tiitooɗe tammborgal ngal (he ɗemngal farayse)
Kuutorɗe goɗɗe ene njogori addeede ɗoo, he ko fayi arde


text:
Jaaroore Nulaaɗo Allah ɓurnaaɗo winndere. Yeɗeede ɓuri yiɗaneede. Caggal yettude Allah e juulde e nulaaɗo men ɓurnaaɗo winndere, en njettii, en mantii, kono en njaafniima halifaaɓe men aada, haa teeŋti e halifaaɓe men diine, nde ɓe newnani en, ɓe ɗowi, ɓe ɗofti, ɓe nduusi haa mbaaw-ɗen tawtoreede ngol koolol almaddaagal juɓɓinaangal ɗoo e Suwoyraat, laamorgo diiwaan Tiris Semmuur leydi Muritani,
Jaaroore Nulaaɗo Allah ɓurnaaɗo winndere. Yeɗeede ɓuri yiɗaneede. Caggal yettude Allah e juulde e nulaaɗo men ɓurnaaɗo winndere, en njettii, en mantii, kono en njaafniima halifaaɓe men aada, haa teeŋti e halifaaɓe men diine, nde ɓe newnani en, ɓe ɗowi, ɓe ɗofti, ɓe nduusi haa mbaaw-ɗen tawtoreede ngol koolol almaddaagal juɓɓinaangal ɗoo e Suwoyraat, laamorgo diiwaan Tiris Semmuur leydi Muritani,
tuggude e 28 noowammbar (jolal) haa 03 desaambar 2012 (bowte).
Diiwanuuji jonɗi nootitiima e ɗii jammaaji jaaroore nulaaɗo. Ina jeyaa e majji Attaar (ɗo koolol ngol waɗnoo cili ɗiɗi ɓennuɗi ɗii) Nuwaasoot (laamorgo leydi) Nuwaadibu daande maayo, Akjuuj nokku kaaƴe kaŋŋe, e Suwoyraat mbeelu haayre. Fulɓe Suwoyraat, Sooninkooɓe Sehilbaabi, Jolfuɓe Rooso, njeyaa ko e welnooɓe, kono wonaa waɗdeteeɓe kawgel.
Ngol woni koolol tataɓol juɓɓinangol e nder leydi men, kono en meeɗaa tawtoreede nde tawnoo en meeɗaa tintineede. Ɗum ɗeɓii wonannde en seeɗa bettere, nde tawnoo en leelii tinde e tintineede, kono nde Allah hoddiri tin-ɗen, cali-ɗen ɗaweede, hay sinno en njaɓii fuunteede, nde tawnoo leƴƴi men (fulɓe, sooninkooɓe, jolfuɓe) mbiyaa ko mbaawa waɗdude kawgel e leƴƴi capatooji ɗii, ellee kay en mbaawaa jaarde nulaaɗo tawi wonaa e ɗemngal Arab, walla en nganndaa mo.
En mbaawii famminnde ɓe wonnde nulaaɗo men ɓurnaaɗo winndere, addi ko potal, goonga kam e nuunɗal. Ndeke, so en pellitii mawninnde mo, e wuurtinnde mo, ko boni fof yo a taw eɗen ñemmbi e makko hay sinno ko jikku gooto. Jammaaji ɗii njahrii no fotiri, sabu gooto fof yiytiima heen hoyre mum, hay sinno tawii won jinnganaaɗo gila e idan, yimɓe ɓee nootiima sanne, Suwoyraat wuurtii sabu kala fannu jaaroore en nanii. Laaɓi hare no wayi wayde fof, ɓuri yah mi ɗaldii ma e Alla.
Caggal balɗe joy (5) kawgel, ko Suwoyraat nawi karaŋ oo. Ngol woni laabi tati deggondirɗi ko ndee nokkuure ina nawa oo karaŋ mo alaa gaño. Leñol men noon weltinii ɓiɗɓe fulɓe kaaɗtudi, sabu hono nii weeɓaani. Heddii ko yiylaade feere ngam mbaawen tawtoreede kooli jogorɗi arde. Ɗum noon naamndii ko darnde kam e yarlitaare. Kala ɗo ɓiɗɓe fulɓe mbaawi wuurde e les leydi Muritani, ina poti waɗtude hakkille e ɗii ñalɗi jaaroore nulaaɗo , mbele eɗen nootitoo e majji no fotiri, kollen ɓe fannu pinal kesal jaaroore nulaaɗo ɓurnaaɗo winndere, tawa yahdaani e senneeji, coorumbe, maa koɗli. Eɗen ñaagii banndiraaɓe fulɓe nde mbaɗata haɓɓere caloo ɗaweede sabu hay gooto ɓuraani en e nulaaɗo, hay gooto ɓuraani en e leydi hee, ko ɓiɗɓe leydi ndii fof poti waɗdude koolol ngol, mbele anngol waasa wonnde bannginteewol. Fulɓe noon mbiyi: «piɗɗee, piɗɗee, seerndataa lacciri e haako ».
En njettii almuɓɓe men dariiɓe jamma e ñalawma mbele fayndaare ndee ina yettoo, tawi en njejjitaani fedde men DEKAM (dental, kawral, musiɗal) e darnde mum en pattamlamiire, tawi en ngoppaani seernaaɓe men caggal, nde tawnoo ɓe ceeraano e ooñtude en haa jammaaji ɗii fof kuuɓi. Ina sikkaa koolol jaaroore nulaaɗo waɗtoyta ko Akjuuj e hitaande aroore ndee so welii geno. Ɓiɗɓe Fulɓe, darnde e gollal e jeese mon. Paamen lohre moƴƴaani, tiɗnaare no wayi kala ɓuri.
Haamiidu Bah kalfinaaɗo jaŋde F.Ɓ.P.M,
Catal suwoyraat


text:
Ko meeɗaani waɗde, waɗii hikka e nder falnde El Miina. Mohammed Paate Jallo, gardiiɗo jaŋde lesre falnde El Miina, jooɗodiima ñalnde talaata, 28 lewru oktoobar 2014 e ardiiɓe duɓe jaambureeje (écoles privées)
caggal batuuji teskinɗi, ɗi waɗdunoo e hilifaaɓe njuɓɓudi laamu, horooɓe jaŋde lesre, diisnondirteeɓe to bannge karallaagal jaŋde e ardiiɓe duɗe laamu ngam sunnaade teppi tonnguɗi jaŋde ndee e daɗɗude peeje no nde ƴellitorii e nder falnde ndee.
Batu nguu waɗi ko ɗo nokku Horirde Falndiire El Miina e tawtoreede diisnondirɗo karallaagal jaŋde, kalfinaaɗo rewindo duɗe jaambureeje. To bannge duɗe noddaaɗe ɗee, eeraango waɗaango ngoo waawii renndinde nulaaɓe, yonaaɓe duɗe noogaas.
Ginol golle joɗnde ndee ko toɓɓe tati : laaɓtinde mbaydi gollondiral e kuutondiral duɗe jaambureeje e ardorde jaŋde falnde ndee; yuɓɓitinde golle duɗe ɗee e geɗe cariiɗe.
Gardiiɗo jaŋde ndee holliti faandaare mum e ndee joɗnde adannde ko ganndondiral hakkunde makko e ardiiɓe ɗeeɗoo duɗe. Ko refti heen ko fulɓe ena mbiya : “hade bagi seekeede yo o ɓete tawo sabu ko ɗuum deeƴnata hakkille coodoowo e jeeyoowo fof”. Ɗumɗoon ko caggal nde o hollondiri diisnondirɗo oo e jamaanu nguu, o joofii golle mum to bannge rewindo duɗe ɗee.
Caggal ɗum o jaari duɗe ɗee e darnde majje hanki e hannde e golle majje teskinɗe to bannge njeñtudi kawgelaaje walla ɓetooji baɗatnooɗi hitaande kala, kannje fof e heewde caɗeele e waasde rokkeede hakke majje timmuɗo. Kono kadi o suuɗaani weltaare fantunde nde o dañi e oonɗoon beetawe e huccondirde mo e won e jeese, ɗe nganndu-ɗaa, kala ko o woni hannde walla o dañi, caggal ballal Alla, ko giɗli ɗeen e makko keɓni mo ɗoon. Ko kannje kuufi mo, ɗooftii mo haa o laatii capatoowol ŋaayngol e dow duɓɓi.
Caggal ɗuum koroowo falndiijo oo ƴettii ngam hollitde (…) wonde, to bannge rewindo duɗe ɗee maa yetto karallaagal jaŋde luggal, sibu falnde ndee wondude e ŋakkere ɓurtunde to bannge haralleeɓe huufooɓe e to kaɓirɗe gollorɗe. Kono ɗum fof e wayde noon, ittataa duɗe jaambureeje ɗee ena poti senaade senaare timmunde ngam huuɓnude aadi hakkunde majje e laamu e ngam waasde luutnude jikke joganooɗo e majje ummoraade e jinnaaɓe almuɓɓe walla to almuɓɓe janngooɓe, fawnooɓe e majje njoorto mumen. O teeŋtini ciynugol jamirooje laawɗuɗe jamiraaɗe yo kuutore e dingiral, ko wayi no gollinde yimɓe ɓe kattanɗe mumen ceedtaa gila e jannginooɓe haa e yiilooɓe, ɗowooɓe nguurndam duɗe ɗee…
Caggal konngol gardiiɗo falnde ndee to bannge njanngu, haala arti ko e ardiiɓe duɗe jaambureeje arnooɓe batu. Yeewtere ndee alɗii sanne, waɗii ñamri hakkillaaji njuumtundi. Fotde yimɓe sappo e njoyo ƴettii heen konngi. Gooto fof haalii miijo mum e dow hurum heddiiɓe.
Arnooɓe ɓee fof ena kawri wonde ko ndeeɗoo joɗnde woni adannde ko duɗe jaambureeje compaa e nder falnde ndee. Ko hikka woni go’o ko gardiiɗo falnde ndee to bannge jaŋde ena jootee nguurndam duɗe jaambureeje haa ko ena nodda ɗe e batu diisnondiral. Ndeke noon Mohammedu Paate Jallo waɗanii ɗe ɗoo ko ɗe meeɗaano waɗaneede.
E tonngol, koroowo falndiijo nehdi ngenndiiri (IDEN) oo hesɗitinii kadi njettoor mum feewde e ardiiɓe duɗe, arɓe nootaade e noddaango mum. E dow ɗuum, o hollitii weltaare nde o dañi e humpito ngo o faggitii e nguu batu. O anndii kadi ko e haralleeɓe jaŋde tigi o jooɗodii sabu kala kaalɗo ko winndannde mawnde rokkata walla jannginta. Kadi ɗuum betaani mo nde tawnoo omo joginoo e miijo fotɓe arɓe ɓee. Kono yo ɓe nganndu noon, so tawiino nehdi ngenndiiri ndii ko callalal wonnoo, ko kanko Jallo woni yamnde sakkitere, nde nganndu-ɗaa ko rokketeende jamirooje yo siynu. Ɗum firti ko won e ngoƴaaji kaalaaɗi ɗoon, ɗi ndiwtaani hattan makko, ɗiin maa o darano ɗumen e ballal Alla, tawa ñaagunde yantaani heen. Kala niɓɓere walla kumpa goodnooɗo, gonnooɗo hakkunde horirde ndee e duɗe ɗee, jeytetee hankadi ko e geɗe ɓennuɗe. Won soklaaji goɗɗi noon joofaaɗi, ɗiin ndiwtii mbaawka makko kono maa ɗi njetto ɗo ɗi potata safreede ɗoo haa heddoo safreede walla waasde safreede. Ko ɗo batu nguu fusi, caggal 135 hojom…
Gelongal Fuuta lollirɗo Njaay Saydu Aamadu


text:
Fonadh, e ballondiral e Duɗal Jojjanɗe aadee kam e Ƴellitaare e Afrik (Institut pour les Droits Humains et le Développement en Afrique (IHRDA)) kam e fedde wiyeteende Open Society Justice Initiative New York, njuɓɓinii ñalɗi nagm «miijaade e gartugol mooliiɓe e kuccam ngool gartugol. Pottital ngal waɗi ñalnde 12 e 13 desammbar 2009 to Hotel Tfeyla e gardagol Mammadu Saar, hooreejo FONADH kam e sokna Sheila, hooreejo IHRDA e yonaaɓe joɗaniiɓe leyɗe goɗɗe e leydi men.
E konngol makko udditirgol, kanko Mammadu Saar o wiyi : «tuggi 2008, lappi 75 njuɓɓinaama ngam artirde moolinooɓe ɓe e leydi taaniraaɓe mum en. Artuɓe ɓe tolniima e 18 000 neɗɗo (worɓe, rewɓe, e sukaaɓe). Won heen koɗtii e nokkuuji mum en bonnanooɗi e kewkewe 1989».
Ko laamu Muritani huninoo artirde mooliiɓe ɓee ko nder ndimaagu, rokkita ɗum en kaayitaaji mum en etaasiwil e jawdi mum en teetanoondi, ko huunde nde Goomu Afrik Jojjanɗe Aadee (CADHP) weltii e mum no feewi.
E wiyde Mammadu Saar, addani ɗumɗoo fof aamnaade ko nanondiral ngal Muritani e Senegaal e HCR ciifondiri e hitaande 2007 ngal. «Addani ɗum tabitde hare juutnde nde mooliiɓe ɓe kaɓaa, ko nanondiral keɓanongal e Ñalɗi Diisnondiral e Kumpital ngam gartugol mooliiɓe, juɓɓinanooɗi e maayirɗe noowammbar 2007».
«Gartugol ɓiɗɓe yummiraaɓe men ko taaɓal mawngal ngam ñawndugol doosiyee warngooji e bonanndeeji, hay so tawii noon ina teskaa wonde laamu ngu softanaani udditde e waɗde feere mbele kala bonannde ina ñaawee, huunde nde ñalɗi diisnondiral noowammbar 2007 mbasiyinoo, haa teeŋti noon e cosgol Goomu njaambureewu potngu waɗde wiɗtooji haa goonga o feeñninee». «Hannde, artiraaɓe ɓe kam e pelle renndo ɗe ina ngondi e kulol ». O jokki heen « Laamu Muritani won ko gollii ko teskini ngam ñawndude oo doosiyee e rewrude e Nokku Ngenndiijo Kalfinaaɗo Koɗnugol Mooliiɓe (ANAIR) e ɗooftaade ko hunaninoo ɓe, ɗum fof e nder ngonka renndo e faggudu caɗtuka ». « Ɗeen ɗoon golle ina peeñi e dokkugol moolinooɓe ɓe kaayitaaji keptinirɗi (documents d’identité) kam e ƴettitgol foksineeruuji laamu diiwanooɗi walla taccinanooɗi».
Kono tan Mammadu Saar teeŋtinii wonde «artiraaɓe ɓe kam e pelle renndo ina ngondi e faayre sibu ɗo e balɗe seeɗa golle ɗe ina njogori wiyeede njoofii, ñalnde 31 desammbar 2009, tawi noon ngonka maɓɓe to bannge nguurndam moƴƴaani, yanti heen jooɗaniiɓe laamu e nokkuuji ɗi kollitaani yiɗde rokkitde artuɓe ɓe leyɗeele mum en ndema, yanti heen, ko ɓe woppidaaɓe e koye maɓɓe nde tawnoo alaa ko woni hakkunde maɓɓe e jooɗaniiɓe laamu (haakemaaji e waaliiji), ɓe nganndu-ɗaa, e won e nokkuuji, ngaraani hay bismaade ɓe. Ɗum ina jeyaa e ko saabii keewgol luure jeyi leydi peeñɗe walla cuuɗiiɗe e nder tuddule keewɗe ». Ngoƴa makko ina teeŋti kadi « wonande mooliiɓe to Mali ɓe nganndu-ɗaa alaa ko haalaa e gartugol mum en, alaa nanondiral woni hakkunde Mali e Muritani e HCR, tee so ngaal nanondiral woodaani, HCR alaa hakke wiyde ina artira ɓe ». Caggal ɗuum o yetti IHRDA e OSIWA sabu ballal mum maantinngal e ɗiiɗoo ñalɗi.
Sokna Sheila to bannge mum yettii pelle ɗe ngonaa laamuyankooje ɗe sabu darnde mum en yo mooliiɓe ngartu. E wiyde makko ɗiiɗoo ñalɗi ko daawal ballitoowal pergol peeje e laabi ngam moƴƴitinde nguurngam artuɓe ɓe.
FONADH e IHRDA ina nganniyii darodaade mbele artuɓe ɓe ina keɓa leydi, nasiyonaalitee, e darnde mum ndarinoo e renndo he. Ngam ɗum ɗoon FONADH e IHRDAina nganniyii daranaade beldital ngenndiwal e jooltugol denndaangal hakkeeji maɓɓe.
Bookara Aamadu Bah


text:
Tobo yeende mawnde tobi haa Lesdi Sudan ko wadi sanadu halkuki himbe 3 nden daldi ko hewtanta 100 bo reluuki Ci’e mabbe haa galluure El Gezira enanta fombinaari Darfur wonbe haa dakki mayo filitiingo ngo River Nile,
Haalakan wurti on haa hunduko faddoowo hakke innu Adama nga Civil Defence wiido hepti guski daada’e Biddo muudum bawti mootawa mabbe yuuti nder mayo ngon nyennde Salaasa.
Gollobe ben wi wadi fodde bawde mabbe ngam yiigo be hebtino guski yuutiibe haa ndiyam amma haa jooni be ittay tammunde heptuki wobbe.
Golloobe hukuumawa ngan wi hadi mba’ante tokkuki barawal mallabo buwaangal ngal.
Kadima hukuuma hakki lanta shaanu hasruuji mallabo fe’aanooji nder Lesdi lisal galluure El Gezira anndini wiiki be hepti guski goddo Gooto nder yuutiibe ben nden meemi Ci’e ummaatoore ko hewtani 150 hawtaade bee nokkuuje golle ngomnati fuu meemamahaa yuuti paccam ndiyam dam.
Non fahin be galluure Darfur anndini daw himbe ko hewtani490 sooyi nkkuuje mabbe haa yotti bee tefri ngomnati enanta kawte maabo mooble joodiide joonde ko’e muudum walliinde. Bee jawdum,
Hukuuma hakkilanta shaanu walliinde ummaatoore (OCHA) nga UN wi himbe 6 sooyi yonki mabbe nden ko hewtanta 28,000 yiidi ‘e yannga daaji haa cakantaari Galluure Darfur nder Asaweere yawtunde.
SADIQ ALFA


text:
Sumeylu Bubey Mayga ɓuri anndireede ko SBN. Omo sooworee kadi “Katamaawu”. O jibinaa ko e hitaande 1954 to wuro Gaawo, woyla leydi Maali. Gaawo ko wuro meeɗnoongo laataade joɗorde laamaandi Sonngoy. To asko, SBM ko taanum Soni Aali Beer Mayga. Ciftinen noon, yetteteeɓe « Mayga » ko kam en ngonatnoo laamɓe Sonngoy gila e lefol « Soni’en » haa yettii lefol « Askiya’en », Maygaɓe e Tuureeɓe. Kamɓe ngonnoo jeyɓe diƴƴe les njimaandi jom-leydi’en, woni « Jiyaa’en » ɓe Soni Aali Beer teetti laamu e juuɗe mum en.
Ko ɗoon ɗo Gaawo ɗoo o naati jaŋde leslesre. Caggal ɗuum o waɗoyi “koleysa” to Bamako. Nde o heɓi “bakkaa” makko o jokkoyi jaŋde jaayndiyankaagal to CESTi (Centre d’Études des Sciences et Techniques de l’Information) to Duɗal Toowngal Sheek Anta Joob mo Ndakaaru.
E dille sanɗaaji 1968 tawi omo jannga e duɗe hakkundeeje Bamako. Ko ndeen o naati e dawrugol, o jeytaa e dille almuɓɓe “nannanɓe”, tuugninooɓe e “Miijanteendi” Mawoo Sedong. O nannga o soka hade makko nawteede Mali, kanko e sanɗaaji keewɗi Malinaaɓe e Afiriki-Hirnaange.Caggal nde o heɓi seedantaagal to fannu jaayɗe, o fayi Farayse to Duɗal Toowngal Paris-Sud o heɓi ɗoon seedantaagal DESS e seedantaagal to fannu Njuɓɓudi e Jokkondire hakkunde leyɗeele to Duɗal Njuɓɓudi ngal Paris. Nde o arti Bamako o tabitini gollal jaayndiyankaagal to Jaaynde laamu wiyaande « Essor » kam e Jaaynde « Sunjata ».
O woni tergal heerto PMT (« Parti Malien du Travail »). Ɗum addani mo jeytoreede e terɗe ballitɗe njan’gu Muusaa Tarawore e hitaande 1991. O halfinaa kuuɓal Hooreejo (Comité de Transition pour le Salut du Peuple – CTSP – woni « goomu mudda ngam danndo ɓesngu », e lewru Seeɗto (Abiril) 1991 haa lewru Korse (Suwee) 1992.
Caggal ɗuum kanko e woɗɓe wayɓe no Alfaa Umar Konaare e Aali Nuhum Jallo e Sheek Umar Jaara, e Ibirahima Bubakar Keyitaa, ekn., ɓe cosi heerto ina wiyee « Alliance pour la Démocratie au Mali/Parti Africain pour la Solidarité et la Justice (Maalde ngam Demokarasi e Mali/Heerto Afiriki ngam Jokkere-Enɗam e Potal) -ADEMA/PASJ)-. O waɗaa cukko Alfaa Umar Konaare laatiiɗo Hooreejo Heerto ngo. E hitaande 1992, o waɗaa gardiiɗo jooɗorde (Directeur de Cabinet) Alfaa Umar Konaare, Hooreejo Ndenndaandi.
E nder Siilo (Saawiyee) 1993, o waɗaa Ɗowoowo e Kuuɓal geɗe cuuɗiiɗe Mali. Ko ndeen o waawi telɓinde teette laamu (« coups d’état » keewɗe. Nde Mannde Siidibe waɗaa Gardiiɗo Jaagorɗe, o waɗaa Jaagorgal kalifinaangal Doole Konu e Konuyankooɓe Ɓooyɓe. Maa ngaren e hitaande 2002, nde Sumeylu Buubey Mayga ƴami gardagol ADEMA/PASJ mbele omo wonana heerto ngo ƴamoowo hooreyaagal Ndenndaandi e ndeen hitaande 2002. Kono ADEMA/PASJ suɓii Sumeyla Siise. E hitaande 2006, ADEMA/PASJ feƴtii, ɓee heen payi to Sumeyla Siisee, ɓeya ngonani Aamadu Tumaani Tuure ɗaɓɓoowo lefol ɗiɗaɓol hooreyaagal leydi e hitaande 2007. SBM suɓii yahde bannge mum ngam ƴamde hooraagu ndenndaandi, o sosi fedde nde o inniri « Conɓergence 2007 » (Pottal 2007).
Nde « Conférence Nationale » ADEMA/PASJ (yeewtere ngenndiire) jooɗii e ñalɗi 24 e 25 Colte (Faabiriyee) 2007, SBM e yahdiiɓe mum heewɓe njaltinaa ADEMA, hono hoohoowɓe Iisaa Jaara, Ibirahima Kantaaw, Binta Yatasay, Umar Ag El Mehidi, Ibirahima Bubakar Keyitaa, ekn. E fiilngo hooraagu leydi ñalnde 29 Colte (Faabiriyee), o ari ko 6ɓo nder doggol ƴamatnooɓe hooraagu ndenndaani. Ɗafti ƴamatnooɓe fof ko Aamadu Tumaani Tuure.
Kono luulndiiɓe ADEMA/PASJ calii heɓtinde raay Aamadu Tumaani Tuure, ɓe cosi dental wiyaa « Front pour la Démocratie et la République », ɓeen ngoni Ibirahima Bubakara Keytaa (IBK), e Mammadu Bakari Sanngare (MBS) e Ceebele Daraame. Ñalnde 12 Duujal (Mee) 2007, ɓe ngullitoyii to Ñaaworde Doosɗe mbele fiilngo ngo ina waɗtee. Kono ɓe keɓaani heen fartaŋŋe.
Ñalnde 6 Seeɗto (abiril) 2011 Sumeylu Buubey Mayga waɗaa Jaagorgal Geɗe Tumarankooje e Jotondiral hakunde leyɗe e gardagol Siisee Mariyam Kaydama Siidibe. Ko ndeen o waawi renndin’de ko ina tolnoo e miliyaaruuji 1800, balle ɗe o heɓi e leyɗe.
Ñalnde 8 Silto (settaambar) 2013, nde Umar Tatam Lih waɗaa Jaagorgal Garniwal, Sumeylu waɗaa kadi Jaagorgal Ndeenka e Konuyankooɓe Ɓooyɓe. Kono e nder lewru Duujal (Mee) nñalnde 27 e 2004, o ɗekki laamu ngam mettinde no seegiiɓe Tuwareg’en pooliri konu Mali nih to Kidal, woyla Mali. Duuɓi ɗiɗi caggal ɗuum, e lewru Juko (Août) 2016, o artiraa o lomtii Muhamed Alhuseyni Tuure e ɗowgol e kuuɓal jooɗorde Ndenndaandi. Ɗum oo gorko wonnoo haa nde o waɗaa Jaagorgal Garniwal Jaagorɗe Ndenndaandi Mali, ñalnde 20 Bowte (Desambar) 2017. “Katamaawu” Mayga laatiima Jaagorgal Garniwal 5ɓal gila IBK woni Hooreejo Ndenndaandi Mali e lewru Juko 2013.
Aamadu Malal Gey e Alasan Aamadu Mayga


text:
Battane Koronaawiris e golle maral
Saakitaama ñannde : Hesɗintinaama ñannde :
Illa ma ko ñawu Koronaawiris naati e leyɗe men, tiiɗallaaji e torraaji keewi sanne sanne e ley golleeje. Jannde natti, ƴeeyngu saɗii, keɓal jawdi tiiɗi, aynaaɓe, durooɓe e remooɓe fof tampii.
Noy feere wadde ?
Ko ɗum etoto ɗen anndude e ballal koɗo men Ceerno Ardo Soh lolluɗo e innde Muusaa Soh. O ko jannginoowo to duɗal jaaɓi-hattirde « Gaston Berger », kono kadi koo duroowo.
Caggal Ceerno Soh men keɗo ko musiɗɗo men Issuf Sonde haalde e marooɓe jooɗiiɓe Wagadugu e dow sattende ɗe ɓe tawan e golleeji maɓɓe illa maa ko ñawu Koronaawiris naati ley Burkina Faaso.
Musiɗɗo men Abdulaay Dikko maa sifano en kanium ne satteende keɓal jawdi e ley Mali.


text:
Hafeere loranooɓe e kewkewe 1989-1991 (mooliiɓe e foksineeruuji ceekanooɗi) ellee gasaani tawo :
– Kaaytugol artirde Muritaninaaɓe mooliiɓe to Mali ;
- – Dartingol golle gartirgol Muritaninaaɓe mooliiɓe to Senegaal, sibu ina wiyee wonde fotde 5 000 ɗaɓɓaande gartugol njaɓaaka ;
-
Hafeere loranooɓe e kewkewe 1989-1991 (mooliiɓe e foksineeruuji ceekanooɗi) ellee gasaani tawo :
– Kaaytugol artirde Muritaninaaɓe mooliiɓe to Mali ;
- – Dartingol golle gartirgol Muritaninaaɓe mooliiɓe to Senegaal, sibu ina wiyee wonde fotde 5 000 ɗaɓɓaande gartugol njaɓaaka ;
– Golle binnditagol foksineeruuji e gollotooɓe e laamu loranooɓe e kewkewe 1989, puɗɗanooɗe gila 2010 alaa ko njibini tawo ;
– Caɗeele teeŋtuɗe artiraaɓe ɓee kawrata ngam waawde jooɗaade e heɓtude ngonka mum en (golle, jaŋde sukaaɓe ekn) ;
Hol peeje nganniyi-ɗon ƴettude, aan kalifu, ngam dañande ɗeeɗoo caɗeele kala safaruuji juumtuɗi ?
Depitee Kajjata Maalik Jallo
Paccirgol naamnal jaŋtangal jowitiingal e doosiyee loranooɓe e kewkewe 1989-1991 (mooliiɓe e foksineeruuji), kuccinangal e kalifu geɗe nder leydi e bellitgol.
Laamu Muritani tacciniino ujunnaaje ujunnaaje muritaninaaɓe ɓaleeɓe feewde Senegaal e kewkewe 1989 muusɗe ɗee. Won heen kadi, ngam daɗndude pittaali mum en, e jawdi mum en, ndogi, mooloyii Senegaal e Mali. Gila ndeen, ɓe meeɗaa seerde e ɗaɓɓude gartugol e leydi maɓɓe ngam heɓtude hakkeeji maɓɓe jaɓɓaaɗi. Heewɓe mballitii ɓe, gila e nder leydi hee haa e boowal mayri, kono gartirgol maɓɓe ngol ronkaama yo joof haa hannde, sabu kittugol gagga oo, kono, e ko ɓuri teeŋtude, sabu darɗe ceertuɗe laamuuji Muritani.
Gila nde laamu Wul Taaya yeddatnoo haa jebbilii heɓtinde ɗum hay so haalaani (nde wiyata « so tawii won Muritaninaaɓe ngoni caggal leydi sabu sabaabu baawɗo wonde kala, aɓe mbaawi artude »), haa yettii nde persidaa Siidi wul Sheex Abdallaahi heɓtini geɗe ɗee, felliti ummanaade artirde heddinooɓe Senegaal e Mali, e ballal HCR, gartirgol ngol waɗi ko e daawe keewɗe :
Artirɓe koye mum en : ngol toɗɗii ko ina wona 15 000 neɗɗo. Ɓeeɗoo njaɓɓaaka, mballitaaka jooɗaade.
Gartugol dewngol e tuugnorgal ballal ganndirangal « Tuugnorgal keeringal Naattingol Jaawngol walla PSIR » : ngal toɗɗii ko fotde 34 000 neɗɗo. Hay so tawii laamu Muritani jaɓiino PSIR, ina wayino golle ɗee mbaɗaa ko e suuɗaare ; ko ɗum tagi artunooɓe heen ɓee njaɓɓaaka, tee joɗɗinaaka.
- Gartugol juɓɓinangol e nder nanondiral tat-tatiwal 2007 (nanondiral hakkunde banngeeji tati) : tuggude saawiyee 2008 haa desammbar 2010, fotde 20 484 neɗɗo ngartiraama heen. Daawal cakkitiingal ngal kadi ina feccitoo e pecce ɗiɗi :
– Gadanal innirangal « gartirgol hoore mum » tuggi saawiyee 2008 haa desammbar 2009 e ballal HCR (19 048 neɗɗo ngartii).
– Ɗiɗmal innirangal « gartugol ballitangol » tuggi oktoobar 2010 haa desammbar 2010, ɗo ANAIR lomtii HCR (1 436 neɗɗo ngartiraama heen).
Ɗum fof haɗaani ko ina wona 5 000 neɗɗo ina padi haa hannde jaabtawol ɗaɓɓaande mum en gartugol, tee alaa fof tuugnorgal woodi toppitiingal artirde mooliiɓe to Mali.
Eɗen poti heɓtinde golle potɗe maneede baɗaaɗe e daawal gadanal ngal (gartirgol hoore mum), sibu ɓeen tuusaama kolce ɓirooje, udditanaa mangasiinuuji nguura e farmasiiji, ngaddanaa masiŋaaji cokkooji e unooji, e gurupaaji kuuraa, ngasanaa boyli e foorasuuji ekn. Ɗum fof e wayde noon, aɓe ngondi haa hannde e caɗeele keewɗe :
- 1. Etaa siwil
Ko ɓuri heewde e artunooɓe e « gartugol ngol heblanaaka » walla e rewrude e PSIR (fotde 50 000 neɗɗo) ndañaani heɓtude kaayitaaji mum en, tee alaa fof feere sakkaa ngam ñawndude ɗuum. Ɗum ɓuri teeŋtude fof ko wonande sukaaɓe jibinanooɓe Senegaal. Ko ina wona e 60% e artunooɓe e daawal cakkitiingal ngal (ngal HCR yuɓɓinnoo ngal), ndañii kaayitaaji jibinegol.
Artiranooɓe (idiiɓe e sakkitiiɓe fof) heɓɓe karte dentitee ina limoo. Ko ɗum tagi aɓe ngondi e caɗeele mawɗe to bannge yah-ngartaa e jaŋde e golle ; tee ɓuri tinde ɗum fof ko sagataaɓe, wonduɓe hannde e ngaanumma mawɗo.
Ɗumɗoo ina foti addande ma faamde, kaliifu, faayre mawnde heɓtiinde ɓaleeɓe Muritani e ngolɗoo binnditagol luurdangol. Ina haannoo paamon ɗum, njuurnito-ɗon golle mbaɗaton ɗee, sabu majje heewde ŋakke, ŋakke kollitanooɗe gila e fuɗɗoode binnditagol ngol. Ɗuum maa addantuno en ruuɗaade seppooji ɗi mbaydi leñol, e neegre ɓurtunde laamu ngu ngam haɗde ɗi. Ɗum wonanii kam fartaŋŋe duwanaade ɓesngu oo suka biyeteeɗo Lamin Manngaan, bardaaɗo kure doole kisal leydi ndii to Magaama, mi wiya kadi yo Alla rokku gaañiiɓe ɓee e leeptaaɓe ɓee jam e cellal, haa arti noon e suka biyeteeɗo Baccili, ganntirɗo hannde to opitaal Nuwaasoot. Miɗo yaakorii tan denndaangal peeje cakkaama ngam anndude saabiiɓe ɗii bonanndeeji ngam siynude e mum en ñaawoore.
- 2. Gagga leydi
Hafeere leydi fof ɓuri farwude, nde tawnoo ina yaawi saabaade kareeli hakkunde leƴƴi. Alaa fof ko laamu nguu ñawndi e caɗeele leyɗeele ndema keɓtanooɗe, tottaa woɗɓe. Ko ɓuri ɗum bonde nii, juɓɓule laamu nokkuyankooje ɗee, ina urɓa luure hakkunde yimɓe ɓee, ellee yiɗɓe felɓondirde ɓe.
Yeru, to Gorgol, e nder arondismaa Tufnde Siiwe to Ganki e Garli, mawɗo arondismaa oo, alaa feere yiyti so wonaa wiyde jooɗiiɓe e leyɗeeje ɗe artiraaɓe ɓee njiɗi rokkiteede ɗee « njahee ndemee ! Hay gooto waawaa haɗde on ɗuum » e wiyde woɗɓe ɓee (artiraaɓe ɓee) « so on mbaawii ndeeƴon, so wonaa ɗum min ndiiwa on, sibu oɗon nganndi on njeyaaka ɗoo ». Hono ɗeeɗoo caɗeele ina tawee e yoga e tuddule artiraaɓ ɓee.
- 3. Koɗki ki moƴƴaani
Galleeji (jinnaaɓe e ɓesngu mum en, e taaniraaɓe mum en) wattindiiɓe artireede ɓee (tuggi Baabaaɓe haa Gidimaka e to Asaaba) mbaɗaa ko e tillisaaji e caale senngu. Ko fotnoo muñoreede wontii huunde jaalɗunde.
- 4. Hafeere foksineeruuji e gollotooɓe e laamu
Goomu kalfinanoongu winnditaade foksineeruuji e gollotooɓe e laamu loraaɓe e kewkewe 1989-1991 ngu laamu nguu lelnunoo e oktaabar 2009, haa hannde joofnaani golle mum. Hol ko saabii ɗee golle ina leeltira nii fof (duuɓi ɗiɗi ngam winnditaade ko timmaani 2000 neɗɗo) ? Ƴettitgol jannginooɓe baɗangol ngol ina woɗɗi nuunɗude, sibu ɓe ƴettitiraa tan ko ɗo ɓe njahratnoo e 1989. Ko ɗum saabii mette e meseer riiwanooɓe e leydi mum en, kaɗaa golle e njoɓdi mum ko ina wona duuɓi 20, fotnooɓe rokkeede ndaamordi sabu ko mbonnaanaa koo, ɗuum alaa, nduttinee caggal, fotde duuɓi 20. Gonnooɗo eestititeer galaŋ 3ɓo e hitaande 1989 arta tawa mo tolnondiroo ina yahra e galaŋ 11, kañum heddoo e galaŋ 3ɓo. Woni o heɓa hedde 74 000 UM tawa musiɗɗo makko oya ina heɓa hedde 105 000 UM ko famɗi fof.
- 5. Jaŋde e golle
Alaa fof ballal sukaaɓe artiraaɓe ɓee mballitaa sabu ngonka mum en keeriika to bannge jaŋde e golle. Seeɗa mo ANAIR jogii oo, haaɗata ko e njoɓdi yimɓe gollinta ɓee, artiraaɓe ɓee e sukaaɓe mum en alaa ko ndañata heen.
- 6. Aynaaɓe e remooɓe
Alaa fof ko ɓe miijanaa ; wonaa wonande jawdi maɓɓe mbaasaandi ndii, wonaa ƴeewde mbele aɓe mbaawi walleede no ɓe njooɗorii. Ɗoo ne kadi, ko fenaande mawnde.
- 7. Mooliiɓe to Mali
E lewru suwee 2010, a jaabinooma naamnal depitee gooto, mbiy-ɗaa wonde alaa mo Dowla Muritani taccini feewde Mali. Ko googa ? Kono ko fulɓe ɓee mbaɗaa to Sehilbaabi e wul Yenje e Kankoosa koo, ɓuri bonde e taccineede : ownugol beeli, warngooji, tilfiiɓe ɓe njiytaaka, teettugol jawdi ndariindi, tawi ɗum fof ko golle njuɓɓudi laamu, bannge siwil e konu kala, walla milisaaji ɗi ɓe kuufi. Eɗen ciftora nde yimɓe njeeɗiɗo (7) mbardaa laawol gootol to Woynduyol, kam e majjere 27 neɗɗo wondunooɓe e debodeedi en ɗiɗo to Mutalla, e yeruuji goɗɗi ɗi en mbaawaa limtude. Ɓeeɗoo fulɓe alaa no mbaawnoo waɗde, so wonaa mooloyaade leydi keerondiraandi, woni Mali. Aɓe tolnoo e ujunnaaje 10 haa 12 ujunere neɗɗo.
Tuggi 1993 won e maɓɓe pelliti artude. Ɗum woni yimɓe gure ɗeeɗoo : Wul Jiddu Fulaaɓe, Lubeyre Barinaaɓe e Lubeyra Ifraa, tee, ɓe ndonkii ruttaade e gure maɓɓe sibu woɗɓe ina koɗi heen, ɓe ndoŋkii heɓtude leyɗeele maɓɓe, ɓe mbaawaa hay asde ɓulli e nokku ɗo ɓe tawnoo jiknaaɓe maɓɓe, ɓeen tawnoo jiknaaɓe mum en… Ko ɗumɗoo yammini ɓerɗe heddiiɓe ɓee. E hitaande 2010 haakem Wul Yenje haɗiino yimɓe jeyanooɓe e wuro Wul Jiddu Ganngenaaɓe artunooɓe, hoɗtude e wuro mum en, ko maa tergal guwarnama mon jilli heen nde ɓe ndañi ɗuum.
Hol ko saabii ɓeeɗoo ɓiɗɓe leydi mbaɗanaaka tuugnorgal gartugol ? Ƴeewaa noon won lappol nelanoo Mali (Kayes) e maɓɓe, e lewru ut 2007, tee ɓeen kabriino ɓe yiɗde laamu nguu artirde ɓe.
E lewru saawiyee 2010, nde kabrataa ummanagol binnditagol mawngol, moolinooɓe Mali pelliti artude hoto luuteede oo fartaŋŋe. Ina wiyee wonde HCR winnditiima ɓe, ngam heblude gartugol maɓɓe. Aɗa goongɗini oo kabaaru ? So ɗum alaa, hol feere cakkan-ɗon ɓe ?
On njaaraama.
Firo : Bookara Aamadu Bah


text:
Ñalnde 28 Noowammbar 2017, araaraay Muritani keso oo weeynaama. Hankadi ko kanko woni darapoo leydi ndii dagiiɗo oo. Ñalnde heen, beytol kesol ngol kadi yimaa. Ñalnde heen kadi hooreejo leydi oo habri wonde ñalnde 1 saawiyee 2018, ɗereeji kaalis leydi ndii ko bayleteeɗi, woni kaalis keso sosaama. Ndeke ko yimɓe ɓee mbiyatnoo Muritani keso koo won ɗo pawnoo ɗum : hooreejo leydi ndii ko ganniyiiɗo sostaade Muritani.
Kaalis Keso
Ko ñalnde alarba 27/12/2017 laamu Muritani yaltini dekere laawɗinoowo njaru kaalis Muritani. Ko ɗiiɗoo biyeeji njogori woodde : biyee 1 000 MRU (woni 10 000 adan) ; biyee 500 MRU (5 000 adan) ; biyee 200 MRU (2 000 adan) ; biyee 100 MRU (1 000 adan) ; biyee 50 MRU (500 adan) ; kañnjarol 20 MRU (200 adan) ; kannjarol 10 MRU (100 adan) ; kannjarol 5 MRU (50 mbuuɗu adan) ; kannjarol 1 MRU (buuɗi 10 adan) ; kannjarol 0.5 MRU (buuɗi 5 adan). Ina hollitaa e dekere hee wonde ɗiiɗoo biyeeji e kannajara puɗɗotoo waɗtude huutoreede e leydi hee no diidorinoo ko tuggude 1 saawiyee 2018.
Biyeeji e kannjaraaji gadani ɗii maa njokku e wosteede to Banke Santaraal Muritani haa ñalnde 30 suwee 2018.
Coodguuli ɗii kala ina poti holliteede e kaalis keso oo e adan kala tuggi 1 saawiyee 2018, haa 31 desaambar 2020.
Dekere oo wiyi kadi wonde biyeeji e kannjara kaalis adan ɗi ngostaaka haa 31 desaambar 2018 nattii jogaade faayiida.
Tesko :
MRU : maande kaalis keso oo
MRO : maande kaalis ɓooyɗo oo
BAB


text:
Laamu Muritani e leydi Siin ciifondirii nanondire ɗiɗi gollondiral faggudu e karallaagal ñalnde alkamiisa 18/12/2014. Nanondiral gadanal ngal ko Siin ina rokka Muritani miliyaaruuji 5 ugiyya, ɗiɗmal ngal ko Siin ina ñamla Muritani miliyaaruuji 5 ugiyya, fof hawri miliyaaruuji 10, potɗi huutoreede ngam waɗande Nuwaasoot geese senaare, woni waɗande ɗum gaawi nawooji diƴƴe kuutoraaɗe e laɓɓinde ɗum.
Nduwoto-ɗen tan ko « hoto way no wayatnoo » mbele ndeeɗoo eɓɓaande kam ina laatoo. Sibu, hannde, diƴƴe ina jeyaa e ngoƴaaji Nuwaasootnaaɓe ɓurɗi teeŋtude. BAB


text:
Ahmed wul Abdallaahi woniino Jooɗaniiɗo keeriiɗo Koolaaɗo Kuuɓal Fedde Ngenndiije Dentuɗe to Afrik hirnaange, to Somaali, e to Burunndi ; hannde ko kanko ardii nokku biyeteeɗo Centre-4S (Centre des stratégies pour la sécurité Sahel Sahara) jooɗiiɗo e Nuwaasoot.
E miijo Ahmedu wul Abdallaahi, hare ownugol (AQMI …) ina yejjitina yimɓe musiiba ɓurɗo bonde, so njulaagu dorog.
Hay so tawii o sowtaani innde hay leydi ngootiri walla hay neɗɗo gooto, o joopiima kam jokkondiral gonngal hakkunde won ɓeen ardiiɓe leyɗeele kam e pelle e resooji dorog. Min piranii on ɗoo, jokkondiral jaaynde wiyeteende « Afrique Drogue » waɗdunoo e makko.
Afrique Drogue (AD) : Njeye-ɗaa ko e miijiiɓe wonde hay so hare luulndiinde ownugol ko rowrowre, ittataa ende yejjitina yimɓe musiiba goɗɗo so njulaagu dorog e nder diiwaan Afrik hirnaange oo, haa arti noon e kokayne (cocaïne) . Hol ko tag-maa wiyde noon?
Ahmeddu wul Abdallaahi (AwA) : Miɗo sikki ownugol fotaani wonde ko tuubakooɓe mbiyata « lekki mbirnuki dunndu » koo. Hol ko woni dunndu nduu ? Dunndu nduu ko njeenaari tuddiinndi e huunde e juɓɓule kisal kam e sarwisaaji ndenndaandi , kono noon, e ko ɓuri teeŋtude ko dorog. Miɗo haawaa, sibu waɗii sahaa, ko ɗum tan haaletenoo, jaayɗe ko ɗum ngardintunoo e binndanɗe mum en, rajooji e ko ɗum kaalatnoo âlnde fof, ardiiɓe dipolomasi kadi ko ɗum nawtatnoo, miɗo haawaa ko nattini ɗum haaleede jooni. Miɗo sikki hare luulndiinde ownugol ummanaande ndee, so yimɓe ndeenaaki, maa yejjitin ɗum en ooɗoo musiiba hono njulaagu dorog, ngu waɗooɓe ɗum ɓee njiɗaa haalee. Aɓe na tuddini e nder won ɗeen gure laamorɗe, heen sahaaji nii tawa ko yimɓe laamuuji, tawi kadi aɓe lutti hisnude jokkondire maɓɓe. Tee aduna fof ina anndi ! Ko ɓuri haawnaade heen kadi, ko huunde e sarwisaaji kisal leyɗe hirnaange ina nganndi ɗuum, kono ellee ɓuri toppitaade ko hare ownugol ….
AD : Aan noon, hay ko ɓooyaani koo, jokkondiral hakkunde ownugol e njulaagu dorog haalaama no feewi, haa arti noon e batu G20 njooɗinoongu to Pari …
AwA : Sarwisaaji leyɗe hirnaange nattii haalde haala dorog soi na kaala ko faati e leyɗe Saahal maa Saharaa. Kono, humpito am to Somaali e to nokkuuji goɗɗi, ina ngaddana mi miijaade wonde geɗe ɗiɗi ina njokkondiri no feewi. Yo won wonande hashish, kokayne … Yanti e ɗuum dadngooji to golf Gine. Ɗee kala ina caabii warhooreeji ɓurtuɗi baɗeteeɗi e faggooji diiwaan oo. Ɗumɗoo ina saɗtini no feewi golle ardiiɓe ɓe ngonaa yeenaaɓe walla sarwisaaji kisal jiɗɗi laaɓal ɗii.
AD : Mbele wonaa ɗum nii woni ko woodi jooni ? Yeruuji jokkondiral hakkunde hoohooɓe politik walla kisal e tarafik dorog ina keewi hannde e diiwaan oo …
AwA : Ɗum ina woodi, ina tabiti. Kono nde tawnoo dowlaaji diiwaan oo ngalaa semmbe no feewi, ngaal jokkondiral ina ɓeydoo tan, golle ɗee ina ɓeydoo hittude walla nattude aaɓnaade. Artude e ngonka ngaadoraaka, maa saɗtu no feewi. So a ƴeewii ko woni Meksik e nder leyɗe Amerik Latin goɗɗe, aɗa waawi faamde ko jogori heɓtaade diiwanuuji men ɗii.
AD : E miijo maa, kamɓe tarafikaaji ɗii, ɓe njettiima ardorde dowlaaji Muritani, e Senegaal walla leyɗe diiwaan oo goɗɗe ?
AwA : Yimɓe fof mbaɗti hakkillaaji mum en ko e Gine Bisaawo, leydi tokosiri, ina mbiya wonde wontii dowla dorog. Miɗo sikki, hay so tawii ko ɗum goonga, eɗum addana yimɓe ɓee makkinaade ko woni e dowlaaji goɗɗi ɗii koo. Haa teeŋti noon e nder leyɗe goɗɗe hirnaange Afrik , ɗo jokkondire keewɗe ngoodi, rewrude e resooji keeriiɗi, walla hakkunde galleeji walla sifaaji goɗɗi . Tee tarafikaaji ɗii ina njogii mesasuuji ɗi yimɓe njokkondiri ɓee paamata no moƴƴi, so wiyde : « dorog yeeyaaka, huutoraaka e leyɗe amen. Hol ko bonnanta on so min ndewnii ɗum e diiwaan mon. Alaa ko bonnanta sibu faaraa ko nokkuuji goɗɗi … ». Kono won ko ɓe kaalaani. Ɓe kaalaani wonde kaalis dorog in abonna fof. Ina bonna sariya e nuunɗal, in abonna polis, ina bonna kisal. Ko ɓuri ɗoon bonde, ina haɗa haa yoora kos, demokaraasi. Hawde huutortooɓe kaalis dorog e woote ina metti haa ɓurti.
A.D. E miijo maa, ardiiɓe diiwaan oo ko e maɓɓe ngondi walla ko ɓe muɓɓuɓe gite maɓɓe tan ?
AwA : E miijo am, yoga e ardiiɓe diiwaan oo ina njokkondiri e tarafik dorog oo, rewrude e jokkondire hakkunde galleeji walla e jokkondire mum en keeriiɗe. Ɗum na addana ɓe dañde jawdi keewndi. Waɗi en wiyde noon, ko ñaawoore waawaa woppitde tarafikaaji ganndaaɗi so tawiino keɓaani yamiroore ummoriinde dow. Ɓe mbaawaa jogaade tiitoonde dipolomasi e ɗannoraade no ɓe mbeliraa so tawii wondaani e bammbugol vurngol toowde. Zum weevaani dallinde. Kono tan, no yoga e pelle dorog Amerik Latin ganndaaɗe newniniraa e leyɗe men nii, ina ngaddana en miijaade wonde aɓe njogii yimɓe e njuɓɓule leyɗe men. So a ƴeewii caɗeele Amerik hawrata ngam gollodaade e leyɗe Amerik latin, eɗen mbaawi wiyde wonde ɗoo e duuɓi garooji (so wonaa ɗum woni ko woodi koo boom), leyɗe hirnaange maa ndañ caɗeele gollodaade e leyɗe Afrik hirnaange.
A.D. Kamɓe tarafikaaji dorog ɓee, walla jooɗaniiɓe ɓe e leyɗe men ɓee, aɓe njogii mbaawka e wooteeji juɓɓinteeɗi e Afrik hirnaange ɗii ?
AwA : E miijo Amadou, ko ɓooyii jumpude e wooteeji men, haa teeŋti noon kadi so tawii ko ɗoo ɓe ngoni. A ɓe keewi jawdi. Ɓe coklaani hiisa laaɓtuɗo. A ɓe mbaawi gijaade. Waɗtuɓe hakkille e nokku oo kala ina nganndi wonde tarafikaaji ɗii ina njogii wallidiiɓe to ɓuri toowde e laamuuji men. Ma darnde battin no feewi e woote jogorɗe yuɓɓineede e lebbi paaɗi.
Ƴoogirde : RFI
Firo Bookara A. Bah